title: Roihuvuori

text:
Kunnallisvaaleissa 2008 Roihuvuoren alueella eniten ääniä varsinaisena äänestyspäivänä keräsi alueella asuva Tuomas Rantanen (Vihreät) 132 ääntä, sitten Rakel Hiltunen (Sdp) 75 ääntä, Osmo Soininvaara(Vihreät)
69 ääntä, ja Paavo Arhinmäki (Vas) 59 ääntä. (Äänissä ei ole mukana roihuvuorelaisten äänestäjien antamia ääniä Tammisalon äänestysalueella.)


title: Roihuvuori

text: Roihuvuoressa sijaitsevien äänestysalueiden äänikuninkaana viime eduskuntavaaleissa oli alueella aikaisemmin asunut Tuula Haatainen (Sdp) 186 äänellä, toisena Erkki Tuomioja (Sdp) 159 ääntä, kolmantena Eero Heinäluoma (Sdp) 120 äänellä ja neljäntenä Ben Zyskowicz (Kok)) 105 äänellä.


title: Roihuvuori

text:
Presidentinvaalien 2006 ensimmäisellä kierroksella 59,0 prosenttia Roihuvuoressa äänestäneistä antoi äänensä Tarja Haloselle, 21,4 prosenttia Sauli Niinistölle ja 7,1 prosenttia Heidi Hautalalle äänestysprosentin ollessa 71,6.,
Presidentinvaalien 2012 ensimmäisellä kierroksella 37,1 prosenttia Roihuvuoressa äänestäneistä antoi äänensä Pekka Haavistolle, 27,9 prosenttia
Sauli Niinistölle, 9,0 prosenttia Paavo Arhinmäelle, 8,7 prosenttia Timo Soinille, 7,4 prosenttia Paavo Lipposelle ja 6,0 prosenttia Paavo Väyryselle. Muut saivat alle 2 % äänistä.


title: Roihuvuori

text: Toisella kierroksella Pekka Haavisto sai 57,9 prosenttia äänistä ja Sauli Niinistö 42,1 prosenttia.


title: Saimaan Pallo

text: Saimaan Pallo eli SaiPa on lappeenrantalainen jääkiekkoseura, jonka edustusjoukkue on pelannut Suomen ylimmällä sarjatasolla SM-liigassa yhtäjaksoisesti kaudesta 1996–1997 lähtien. SaiPa perustettiin Lauritsalan kauppalassa vuonna 1948 alun perin jalka- ja jääpalloseuraksi, ja ensimmäisen jääkiekko-ottelunsa se pelasi vuonna 1954.


title: Saimaan Pallo

text: SaiPan edustus- ja A-juniorijoukkueista vastaa vuonna 2000 perustettu Liiga-SaiPa Oy. Muut juniorijoukkueet toimivat emoseura Saimaan Pallo – SAIPA ry:n alaisuudessa. SaiPan kotihallina toimii 4 820 katsojapaikan Kisapuiston jäähalli, joka sijaitsee Parkkarilan kaupunginosassa.


title: Saimaan Pallo

text: Seura viettää 70-vuotisjuhliaan kaudella 2018–2019.


title: Saimaan Pallo

text: SaiPa perustettiin vuonna 1948 Lauritsalan kauppalan seudun lupaaville jääpallon ja jalkapallon harrastajille, joille ei löytynyt harrastusmahdollisuutta juniorivuosien päätyttyä. Uudessa seurassa urheilun harrastamisesta kiinnostuneet saapuivat Kaukaan kansakoululle 9. marraskuuta 1948, ja vastaperustetun seuran nimeksi valittiin kahdentoista ehdotuksen joukosta Saimaan Pallo eli SaiPa. Seuran historian ensimmäiseksi puheenjohtajaksi ryhtyi Pauli Tarvonen.


title: Saimaan Pallo

text: SaiPan toiminta keskittyi ensimmäisten vuosien ajan jääpalloon ja jalkapalloon, kunnes ehdotus jääkiekon lisäämisestä mahdolliseksi harrastusmuodoksi otettiin esille vuonna 1951. Vaikka ajatusta kannatettiin, jääkiekosta tuli vakituinen harrastusmuoto seuralle vasta vuonna 1953, jolloin se korvasi jääpallon. Seuran ensimmäinen jääkiekko-ottelu pelattiin Imatralla 4. helmikuuta 1954 Imatran Jyskettä vastaan. Ottelu päättyi SaiPan voittoon lukemin 8–3. Seuran ensimmäinen kotiottelu päättyi kuitenkin vastaavasti Jyskeen voittoon lukemin 7–9. Edellä mainittujen otteluiden lisäksi SaiPa osallistui talven aikana kahteen muuhun otteluun, jotka se myös voitti.


title: Saimaan Pallo

text: Varsin hyvin sujuneen talven jälkeen SaiPa lähetti pelaajansa Vilho Pekkosen Suomen jääkiekkoliiton vuosikokoukseen, jossa hän kuuli englanninkielisestä The Hockey Handbookista eli Jääkiekon käsikirjasta. SaiPan puheenjohtaja Bryan Backmansson käänsi kirjan suomeksi ja teos hankittiin myös SaiPan käyttöön. Tämän myötä SaiPa aloitti entistä määrätietoisemman harjoittelun, ja tiettävästi harjoitteli täysipainoisemmin kuin monet muut aikansa jääkiekkoseurat.


title: Saimaan Pallo

text: Talvella 1954-1955 SaiPa pelasi maakuntasarjaa vaihtelevalla menestyksellä, sillä pelit sujuivat lähinnä sääntöjä opiskellessa. Piirisarjan voitto kirjattiin kuitenkin tuona talvena SaiPalle, joten seura ei jäänyt täysin ilman menestystä. Lisäksi SaiPa voitti muutamia otteluita Suomen Cupissa. Vuoden 1955 kesällä aloitettiin hanke kotikentän siirtämisestä Lauritsalan keskustasta Kaukaalle. Sopiva paikka löydettiin ja niin kutsutusta "Abessinian männiköstä" tuli SaiPan kotikaukalo seuraavaksi kahdeksaksi vuodeksi. Uuden kotikentän nimeksi valittiin lukuisten ehdotusten joukosta Osmo Meilahden ehdottama Kiekkopuisto. Ensimmäinen ottelu uudella kentällä pelattiin 16. joulukuuta 1955, kun hieman vahvistunut SaiPa sai vastaansa Suomen maajoukkueen. Ottelu päättyi maajoukkueen 5–1-voittoon.


title: Saimaan Pallo

text: Toisella kaudella SaiPan nousu Suomen sarjaan jäi saavuttamatta huonon maalieron takia. Kolmannella kaudella tappioita ei tullut yhdessäkään pelissä, mutta nousu jäi jälleen haaveeksi, kun SaiPa hävisi nousukarsinnassa 4–2 Riihimäen Pallonlyöjille. Seuraava kausi 1957–1958 sujui jälleen ilman tappioita ja nousukarsinnassa vastaan asettui Joensuun Pallo-Toverit. SaiPa onnistui nousemaan Suomen sarjaan voittamalla karsintapelin lukemin 7–2. Samalla kaudella SaiPa saavutti myös Suomen Cupin hopeaa, kun finaalissa Tampereen Ilves oli parempi lukemin 3–2. Finaalipaikka oli kova saavutus maakuntasarjan joukkueelta, kun matkalla finaaliin kaatui muun muassa HIFK.


title: Saimaan Pallo

text: Seuraavalla kaudella SaiPa vietti 10-vuotisjuhlakauttaan ja pelasi Suomen sarjassa mainiosti. Sarjaan edellisvuonna noussut SaiPa onnistui pääsemään mestaruussarjakarsintoihin, joissa se kaatoi ennakkosuosikit ja nousi SM-sarjaan. Samalla kaudella SaiPan harjoituksissa aloitti tuleva suuruus Lalli Partinen.


title: Saimaan Pallo

text: SaiPa pelasi ensimmäisen pääsarjaottelunsa Kiekkopuistossa 13. joulukuuta 1959 Rauman Lukkoa vastaan. Lukko voitti ottelun 3–7. SaiPan ensimmäisestä maalista vastasi Jorma Hietanen. Ensimmäisen pisteensä SaiPa otti Hämeenlinnan Pallokerhoa vastaan pelatusta 4–4 tasapelistä. Ensimmäisen voittonsa joukkue otti HJK:ta vastaan lukemin 5–3. Vaikka SaiPa oli valmistautunut Mestaruussarjaan tarkoilla harjoitussuunnitelmilla, seuran loppusijoitus oli heikko ja Suomen sarjaan tippuminen oli vain pisteen päässä. SaiPa kuitenkin keräsi Mestaruussarjan suurimman yleisömäärän, joten seuran talous oli kunnossa.


title: Saimaan Pallo

text: Seuraavan kauden 1960–1961 SaiPa aloitti harjoitusottelulla tukholmalaista Djurgårdenia vastaan. Varsinaisen sarjakauden aloitus jouduttiin siirtämään myöhäisempään ajankohtaan leudon sään vuoksi. SaiPa pelasi kaksijakoisen kauden, sillä hyvin sujunutta alkukautta seurasi huono loppukausi. Joukkueen sijoitus oli lopulta kahdeksas, mutta se säilytti sarjapaikkansa. Kaudella 1961–1962 SaiPa esitti surkeita otteita ja oli sarjassa lopulta viimeisellä sijalla tasapisteissä Turun Palloseuran kanssa. Joukkueiden paremmuus ratkaistiin pelaamalla uusintaottelu, jonka voittaja säilyttäisi sarjapaikkansa. SaiPa ehdotti ottelua puolueettomalle kentälle, mutta TPS halusi arpoa kotijoukkueen. SaiPa voitti arvonnan, joten ottelu pelattiin Lauritsalassa. SaiPa voitti myös ottelun ja säilytti näin paikkansa pääsarjatasolla. Myöskään kausi 1962–1963 ei sujunut suunnitelmien mukaisesti, mutta kauden viimeisissä otteluissa SaiPa otti loppukirin ja sai säilytettyä paikkansa Mestaruussarjassa.


title: Saimaan Pallo

text:
25. huhtikuuta 1963 Lauritsalaan päätettiin rakentaa tekojäärata, joka valmistui talkootyöllä seuraavan kauden alkuun mennessä. Kenttä avattiin 23. lokakuuta nykyisen Kisapuiston jäähallin paikalla. Kausi 1963–1964 sujui SaiPalta ilman pelkoa putoamisesta, sillä hyvän alkukauden ansiosta joukkue ylsi viidenteen sijaan. Seuraava kausi vaikutti SaiPan kannalta todella lupaavalta, sillä alkupuoliskon jälkeen SaiPa johti viidellä pisteellä koko sarjaa. SaiPasta kutsuttiinkin maajoukkueleirille peräti viisi pelaajaa, joista Markku Eiskonen loukkaantui leirillä pahasti. Maajoukkueleirin jälkeen SaiPalle tuli kuuden ottelun tappioputki. Joukkueen kausi päättyi viidenteen sijaan ja pronssimitali jäi vain yhden pisteen päähän. Suomen Cupissa joukkue otti kuitenkin toisen mitalinsa, kun se hävisi finaalissa porilaiselle RU-38:lle jatkoajalla lukemin 2–3.
Kaudella 1965–1966 SM-sarjassa kokeiltiin uudenlaista sarjamuotoa jakamalla sarja kahteen lohkoon. SaiPa sijoittui omassa lohkossaan toiseksi ja pääsi jatkosarjaan. Tampereen Ilves oli jatkosarjassa ylivoimainen, mutta muista sijoista käytiin kovaa kamppailua. SaiPa sijoittui jatkosarjan kolmanneksi ja saavutti toistaiseksi ainoan pääsarjamitalinsa: pronssin. Kauden avausottelussa Porin Karhuja vastaan syntyi myös SaiPan kaikkien aikojen katsojaennätys 7 244.


title: Saimaan Pallo

text:
Kahden hyvin sujuneen kauden jälkeen SaiPa palasi keskikastiin, kun kausi 1966–1967 päättyi kuudenteen sijaan. Samalla kaudella joukkueen huoltajana aloitti Markku "Makkara" Puroharju, joka työskentelee SaiPan huoltajana vielä nykyäänkin.
1. tammikuuta 1967 Lauritsala yhdistyi Lappeenrannan kaupunkiin ja tämän jälkeen SaiPa oli yhä vahvemmin koko Lappeenrannan alueen joukkue. Kaudella 1967–1968 SaiPa sijoittui kuudenneksi.


title: Saimaan Pallo

text: Kausi 1968–1969 oli SaiPan 20-vuotisjuhlakausi ja samalla kymmenes kausi perättäin pääsarjatasolla. Juhlakausi oli kuitenkin SaiPalle murheellinen, sillä seuran vuosikymmen SM-sarjassa päättyi putoamiseen Suomen sarjaan.


title: Saimaan Pallo

text:
Kausi 1969–1970 oli SaiPan ensimmäinen Suomen sarja -kausi kymmeneen vuoteen. SaiPa sijoittui sarjan itälohkossa toiseksi ja pääsi karsintasarjaan, mutta HJK oli parempi eikä SaiPa
noussut SM-sarjaan. Seuraavaan kauteen panostettiin enemmän vahvistamalla joukkuetta. SaiPa pääsi jälleen karsintasarjaan, mutta sijoittui sarjan kolmanneksi. Kolmanteen Suomen sarja -kauteen joukkuetta vahvistettiin taas ja samalla valmennus ja joukkueenjohto uudistui. Sarjassa SaiPa koki vain yhden pistemenetyksen ja maalierokin oli 145–28. SaiPa voitti kaikki kymmenen karsintasarjan peliään ja nousi SM-sarjaan.


title: Saimaan Pallo

text: SM-sarjakausi 1972–1973 alkoi SaiPan osalta jäähallin vihkijäisillä, kun Kisapuiston tekojää katettiin. Menestys SM-sarjassa jäi laihaksi, sillä SaiPa sijoittui viimeiseksi jääden viimeistä edellisestä sijasta 20 pisteen päähän. SaiPa putosi takaisin Suomen sarjaan, jossa seuraava kausi sujui tappioitta, vaikka kauteen lähdettiin lähes kokonaan omilla junioreilla. Karsintasarjassakaan tappioita ei tullut, joten SaiPa nousi jälleen SM-sarjaan. Kausi 1974–1975 SM-sarjassa päättyi toiseksi viimeiselle sijalle ja uuden sarjajärjestelmän mukaisesti sarjan kaksi viimeistä joukkuetta putosi I-divisioonaan.


title: Saimaan Pallo

text: Kaudella 1975–1976 nousu SM-liigaan jäi SaiPan osalta haaveeksi, kun se hävisi karsintapaikan ratkaisseen uusintaottelun. Eräs kauden kummallisuuksista oli Joensuussa tapahtunut joukkotappelu, johon osallistuivat kaikki pelaajat sekä muutama katsoja. SaiPan toinen I-divisioonakausi päättyi Kärppien ja Sportin jälkeen kolmanteen sijaan. Kaudella 1977–1978 SaiPa voitti I-divisioonan ja pääsi liigakarsintoihin, mutta se hävisi kaikki karsintaottelunsa. 30-vuotisjuhlakaudellaan 1978–1979 SaiPa voitti jälleen I-divisioonan, muttei onnistunut nousemaan SM-liigaan. Kärpät ja KooVee sijoittuivat karsintasarjassa edelle.


title: Saimaan Pallo

text: Alpo Suhonen siirtyi SaiPan valmentajaksi kaudelle 1979–1980, ja kauden päätteeksi SaiPa nousi SM-liigaan. Samalla kaudella joukkueessa aloitti maineikas ketju Petri Skriko–Heikki Mälkiä–Pentti Matikainen.


title: Saimaan Pallo

text: SaiPan sijoitus ensimmäisellä SM-liigakaudellaan 1980–1981 oli kahdeksas eli kolmanneksi viimeinen. Samalla kaudella SaiPan paidassa pelasivat seuran ensimmäiset amerikkalaisvahvistukset Stuart Ostlund ja Peter Scamurra. Kauden päätteeksi Vancouver Canucks SaiPan Petri Skrikon NHL:ään. Alpo Suhonen siirtyi valmentamaan Suomen nuorisomaajoukkueita, joten SaiPan uudeksi päävalmentajaksi nousi Pentti Matikainen. Kaudella 1981–1982 SaiPassa aloitti myöhemmin seuralegendan maineeseen noussut hyökkääjä Ralph Cox. Hän sijoittui SM-liigan pistepörssissä neljänneksi ja jäähytilastossa ensimmäiseksi. SaiPa sijoittui kaudella seitsemänneksi ja jäi pudotuspelien ulkopuolelle vain yhden maalin erolla.


title: Saimaan Pallo

text: Kaudella 1982–1983 SaiPa sijoittui runkosarjan kuudenneksi ja pääsi pelaamaan historiansa ensimmäiset pudotuspelit. Pudotuspelien ensimmäisellä kierroksella Tampereen Ilvestä vastaan pelannut SaiPa hävisi sarjan suoraan kahdessa ottelussa. Seuraavalle kaudelle SaiPa asetti itselleen tavoitteeksi olla vähintään neljäs. Lopullinen sijoitus jäi tavoitteesta SaiPan ollessa kauden kuudes. Ralph Cox palasi SaiPaan välivuoden jälkeen kaudelle 1984–1985. SaiPa pelasi heikon kauden, mutta säilytti sarjapaikkansa karsintasarjan jälkeen. Seuraavalle kaudelle 1985–1986 SaiPa vahvisti joukkuettaan hankkimalla NHL:stä maajoukkuemaalivahti Hannu Kamppurin. Vahvistuksesta huolimatta kausi päättyi SaiPan putoamiseen I-divisioonaan.


title: Saimaan Pallo

text: Putoamisen seurauksena SaiPasta lähti jopa 14 pelaajaa. Ensimmäinen kausi I-divisioonassa päättyi viidenteen sijaan. Seuraava I-divisioonakausi 1987–1988 päättyi toiseen sijaan ja sarjanousuun. Kausi muistetaan kuitenkin ikävästä tapahtumasta, jossa SaiPan ulkomaalaisvahvistus Tim Hrynewich löi erään Forssassa käydyn ottelun jälkeisessä kättelyssä vastustajaa mailalla päähän. Hrynewich sai tempauksestaan viiden kuukauden pelikiellon sekä seitsemän kuukauden ehdollisen vankeustuomion ja useiden tuhansien markkojen sakot.


title: Saimaan Pallo

text: Nousun jälkeisellä SM-liigakaudella 1988–1989 SaiPa sijoittui yhdeksänneksi, mutta muuten kausi oli värikäs; TuTosta hankittu Steve Harrison jäi kiinni dopingista ja hyökkääjä Mikko Niemistä puukotettiin. Samalla kaudella SaiPa hankki Oulun Kärpistä Alain Lemieux'n, Mario Lemieux'n veljen, mutta hän loukkaantui jo viiden pelin jälkeen.


title: Saimaan Pallo

text: Kaudella 1989–1990 Ari Santasen 11-vuotinen jakso SaiPassa alkoi ja Vesa Viitakoski valittiin vuoden tulokkaaksi. SaiPan sijoitus oli kahdeksas. Kaudella 1990–1991 SaiPa tavoitteli pudotuspelipaikkaa vahvistamalla joukkuetta muun muassa Jaroslav Benákilla ja Otakar Janeckylla. Nimekäs joukkue kuitenkin epäonnistui ja SaiPa putosi I-divisioonaan. Tämän lisäksi kauden taloudellinen tulos oli 1,5 miljoonaa markkaa miinuksella, ja seuran kokonaisvelkasaldo hipoi viittä miljoonaa.


title: Saimaan Pallo

text: 1990-luvun alku oli todellista kriisiaikaa SaiPalle. Seuran tärkein tavoite oli talouden parantaminen, jottei perinteikäs joukkue olisi joutunut konkurssiin. Kaudella 1991–1992 SaiPa pelasi I-divisioonassa ja kärsi yleisökadosta. Talous paheni entisestään ja seura irtisanoi joulutauolla kaikki sopimuksensa ja tarjosi pelaajille uusia sopimuksia, joissa palkka oli puolitettu. Kuusi pelaajaa hylkäsi uudet sopimukset, mutta SaiPan kausi päättyi kuudenteen sijaan ja taloudellisesti nollatulokseen.


title: Saimaan Pallo

text: Kaudella 1992–1993 SaiPa oli I-divisioonan seitsemäs ja talous koheni jopa puolella miljoonalla markalla. Myös kausi 1993–1994 paransi taloutta puolella miljoonalla markalla. SaiPa pääsi myös liigakarsintaan, muttei onnistunut nousemaan SM-liigaan.


title: Saimaan Pallo

text: Kaudella 1994–1995 yleisö löysi jälleen tiensä Kisapuistoon, ja esimerkiksi eräässä KooKoo-ottelussa oli yli 3000 katsojaa. SaiPa voitti runkosarjan ja voitti pudotuspeleissä Järvenpään Haukat ja Kiekko-67:n. Liigakarsinnoissa SaiPa kuitenkin hävisi Ilvekselle, eikä noussut liigaan. Kauden aikana SaiPan maalivahti Jussi Markkanen pelasi nuorten MM-kisoissa, Ari Santanen voitti I-divisioonan pistepörssin ja Tero Hämäläinen maalipörssin.


title: Saimaan Pallo

text: Heikki Mälkiä aloitti SaiPan valmentajana kaudella 1995–1996. SaiPa oli runkosarjan toinen ja pudotuspeleissä kaatuivat Kotkan Titaanit ja Kiekko-Karhut. Karsintasarjan 1. vaiheessa SaiPa voitti Hermeksen ja pääsi pelaamaan liigapaikasta SM-liigassa viimeiseksi sijoittunutta TuToa vastaan. TuTo hävisi sarjan voitoin 3–0 ja SaiPa palasi SM-liigaan.


title: Saimaan Pallo

text: Kaudella 1996–1997 Jussi Markkanen palasi yhden Tapparassa viettämänsä kauden jälkeen SaiPan maalille. SaiPan ennakoitiin joutuvan karsimaan liigapaikastaan, mutta KalPa jäi kuitenkin SaiPan taakse ja joutui karsintoihin. SaiPa teki kaudella 700 000 markan voiton, minkä ansiosta se sai maksettua viimeisetkin velkansa.


title: Saimaan Pallo

text: Kaudella 1997–1998 SaiPa pelasi hyvin ja sijoittui runkosarjassa kuudenneksi. Pudotuspelien ensimmäisellä kierroksella SaiPa hävisi Ilvekselle voitoin 3–0. Joukkueen kauden tärkein pelaaja oli hyökkääjä Dale McTavish, joka voitti liigan maalipörssin.


title: Saimaan Pallo

text: Kautta 1998–1999 pidetään SaiPan historian parhaimpana kautena. Runkosarjan kuudes sija toi pudotuspeleissä vastaan Helsingin Jokerit, jonka SaiPa peittosi voitoin 3–0. SaiPa sai pelata kaksi ensimmäistä peliä kotikentällään, sillä Jokereiden kotihallissa Hartwall Areenalla oli muita tapahtumia. Kolmanteenkin peliin Helsinkiin matkasi tuhansia SaiPa-faneja. Välierissä vastaan tuli toinen 1990-luvun suurseura TPS, joka oli totutun kova kaataen SaiPan voitoin 3–0. Pronssiottelussa SaiPalla oli mahdollisuus ottaa historiansa toinen mitali, kun vastaan tuli HPK. Hämeenlinnassa pelattu ottelu päättyi kuitenkin HPK:n voittoon.


title: Saimaan Pallo

text: Kausi 1999–2000 oli SaiPan osalta pettymys päättyen yhdeksänteen sijaan. Seuraavalla kaudella SaiPa oli kymmenes ja kaudella 2001–2002 se jäi selvästi jumboksi. SaiPan kausi 2002–2003 muistetaan mahtavasta alkusta. SaiPan kotiotteluissa voittoja tuli toinen toisensa perään ja hieman ennen joulutaukoa SaiPa oli parhaimmillaan kolmas. Loppukauden romahdus oli kuitenkin niin paha, että lopullinen sijoitus oli 11., joten SaiPa jäi selvästi ulos pudotuspeleistä. Seuraavilla kahdella kaudella SaiPan sijoitus oli 12. Jarmo Myllys pelasi uransa viimeiset pelit SaiPassa näinä kausina.


title: Saimaan Pallo

text: Kaudella 2005–2006 SaiPa oli runkosarjan seitsemäs, vaikka se lähti kauteen lähes pienimmällä pelaajabudjetillä. Heikki Mälkiän luotsaaman joukkueen pelaajat nostivat selvästi omaa tasoaan. Ensimmäisellä pudotuspelikierroksella vastaan tuli TPS, jonka SaiPa kaatoi voitoin 2–0. Puolivälierissä HIFK oli parempi voitoin 4–2. HIFK voitti ensimmäiset kolme ottelua, mutta SaiPa paransi hetkeksi otteitaan voittaen kaksi ottelua.


title: Saimaan Pallo

text: Kaudet 2006–2007 ja 2007–2008 olivat SaiPalta heikkoja, vaikkei jälkimmäisellä kaudella pudotuspelipaikka jäänyt kauas. Runkosarjan toiseksi viimeisellä kierroksella SaiPa pelasi tärkeän ottelun Kisapuistossa kymmenentenä olleen TPS:n kanssa, joka voitti ottelun ja eteni pudotuspeleihin. Kaudella 2008–2009 SM-liiga jälleen avattiin. SaiPan 60-vuotisjuhlakausi epäonnistui muun muassa useiden loukkaantumisten takia. SaiPa sai play-outeissa vastaansa Lukon, jolle play-out -paikka oli pettymys, sillä se oli vielä viimeisellä kierroksella kiinni pudotuspelipaikassa. Pitkään otteluihin valmistautunut SaiPa voitti sarjan 3–0 pääosin entisen Lukko-hyökkääjä Shayne Toporowskin hyvillä pelisuorituksilla.


title: Saimaan Pallo

text: Kaudeksi 2009–2010 SaiPa solmi yhteistyösopimuksen Mikkelin Jukureiden kanssa. Seuran toimitusjohtajana vuodesta 2006 lähtien toiminut Sami Koikkalainen lopetti pestissään elokuussa 2011. Hänen paikkansa otti entinen SaiPa- ja Lukko-puolustaja Riku Kallioniemi.


title: Saimaan Pallo

text: Kaudelle 2012–2013 SaiPa nuorensi miehistöään. Seura muun muassa hankki KalPasta Simo-Pekka Riikolan, Tommi Jokisen ja Jaakko Rissasen. SaiPa aloitti kautensa vahvasti ollen jopa muutaman kerran runkosarjan johdossa, ja joulutauolle mentäessä SaiPa oli sarjassa toisena. Joukkueen menestys nostikin Lappeenrannassa jonkinasteisen kiekkobuumin. Tauon jälkeen joukkue ei kuitenkaan onnistunut ottamaan tarpeeksi voittoja, joten se oli lopulta runkosarjassa yhdeksäs 89 pisteellä. SaiPa kuitenkin ylsi pudotuspeleihin ensimmäisen kerran kevään 2006 jälkeen. SaiPa kohtasi villi kortti -kierroksella HIFK:n. SaiPa voitti ensimmäisen kohtaamisen Helsingissä jatkoajalla lukemin 2–3. Lappeenrannassa pelatussa toisessa ottelussa HIFK otti vastaavasti 2–3-voiton ja siirsi ratkaisun Helsinkiin. SaiPan kausi päättyi kolmannessa kohtaamisessa, jonka HIFK voitti lukemin 5–2 ja vei näin koko ottelusarjan 2–1. Liiga-SaiPa Oy teki kaudella taloudellisesti huipputuloksen, jääden yli 740 000 euroa voitolle. Tähän suurimpana syynä olivat kasvaneet yleisömäärät, fanituotemyynti sekä jäähallin ravintolatoiminta.


title: Saimaan Pallo

text: Kaudelle 2013–2014 SaiPa lähti hyvin samanlaisella kokoonpanolla kuin edellisellekin kaudelle, paria vahvistusta, kuten paluumuuttaja Jussi Markkasta, lukuun ottamatta. Tulos oli myös edelliskauden mukaista, ja SaiPa oli koko alkukauden SM-liigan kärkikahinoissa, ollen tällä kertaa sarjassa joulutauolla kolmantena. Runkosarjan päätyttyä SaiPa oli neljännellä sijalla 100 pisteellä, joka on seuran ennätyspistemäärä. Puolivälierissä SaiPa kohtasi JYP:in. SaiPa voitti kolme ensimmäistä ottelua pienin maalieroin, mutta sen jälkeen JYP voitti kolme ottelua putkeen tasoittaen ottelusarjan 3–3:een. Seitsemännessä pelissä Kisapuistossa SaiPa nousi kahden maalin tappioasemasta voittaen lopulta 6–4. Välierissä vastaa tuli koko kauden ylivoimaisin ennakkosuosikki Oulun Kärpät. SaiPa hävisi välierissä Kärpille otteluvoitoin 1–4. Pronssiottelussa Lukkoa vastaan SaiPa hävisi 3–2, ja 48 vuoden kirvelevä, mitaliton putki sai edelleen jatkoa.


title: Saimaan Pallo

text: Kaudelle 2014-2015 SaiPa menetti monia tärkeitä pelaajiaan, mutta onnistui vahvistuksissa. Puolustaja Sam Lofquist ja hyökkääjä David McIntyre nousivat joukkueen tähtipelaajiksi. Kuten myös puolustaja Brian Salcido, joka sijoittui Liigan puolustajien pistepörssissä toiseksi. Runkosarjassa joukkue sijoittui kahdeksanneksi 94 pisteellä. Pudotuspelien avauskierroksella vastaan tuli Ässät. SaiPa voitti ensimmäisen ottelun kotona murskaavasti 6-0. Toinen ottelu oli tasaisempi, mutta SaiPa voitti jatkoerässä 2-1. Puolivälierissä vastaan tuli kauden päätteeksi mestaruutta juhlinut Kärpät. Ottelusarja eteni Kärppien hallinnassa ja SaiPa onnistui voittamaan vain yhden ottelun. Kärpät eteni jatkoon voitoin 4-1 ja SaiPan loppusijoitus oli 8.


title: Saimaan Pallo

text: Saipa on osallistunut kahdesti Jääkiekon Mestarien liigaan. Kaudella 2014–2015 joukkue selvisi puolivälieriin, joissa se hävisi Oulun Kärpille molemmissa osaotteluissa. Kaudella 2016–2017 SaiPa voitti oman alkulohkonsa 11 pisteellä. Lohkon muut joukkueet olivat toiseksi sijoittunut Eisbären Berlin sekä Luleå HF.


title: Saimaan Pallo

text: Kaudella 2016–2017 joukkueen päävalmentajana aloitti Ari Santanen. Kausi oli kuitenkin joukkueelle pettymys ja joukkue jäi runkosarjan viimeiselle sijalle.


title: Saimaan Pallo

text: Kausi 2017–2018 alkoi uuden päävalmentajan, Tero Lehterän, komennuksessa. Kausi sujui edellistä paremmin, ja joukkueen sijoitus runkosarjassa oli 7. Playoffeissa vastaan tuli Lahden Pelicans. Ensimmäisen ottelu meni Saipalle. Lahdessa pelattu ottelu päättyi kuitenkin Lahtelaisten eduksi. Viimeinen kolmas kierros pelattiin Lappeenrannassa. Pelicans johti ottelua vielä kolmannessa erässä maalilla, mutta lopulta kotijoukkue tuli tasoihin. Jatkoajalla Ahti Oksanen kuitenkin ratkaisi ja teki SaiPalle voittomaalin.


title: Saimaan Pallo

text: Seuraavalla kierroksella vastaan tuli Turun Palloseura. Ottelu sarja päättyi Turkulaisille 4-2. Näin Lappeenrantalaisten sijoitus lopulta seitsämäs.


title: Saimaan Pallo

text: SaiPa pelaa kotipelinsä keltaisessa paidassa, mustissa housuissa, keltaisissa sukissa sekä mustassa kypärässä. Vierasottelut SaiPa pelaa useimmiten samoissa asuissa kuin kotipelit, mutta myös musta pelipaitaversio on olemassa.


title: Saimaan Pallo

text: SaiPan kannustus- ja maalilaulu on Erkki Liikasen kappale ”Lätkä lentää”, jonka uudelleenlevytti myöhemmin Osmo’s Cosmos kahdesti. Kaudelle 2015–16 paikallisista musiikin ammattilaisista (Mokoma, Stam1na, Kotiteollisuus, Anal Thunder, Laineen Kasperi) kollektiivisesti muodostunut Hockey Club Lepran Sonnit äänitti "Lätkä lentää"-kappaleesta ns. "neljännen version".


title: Saimaan Pallo

text: SaiPan cheerleadereinä toimii Kisapuiston Kissat -tanssiryhmä, joka koostuu 16–25-vuotiaista tytöistä ja naisista.


title: Saimaan Pallo

text: SaiPan virallisena faniyhdistyksenä toimii vuonna 2005 perustettu SaiPaFanit ry, joka tunnettiin aikaisemmin nimellä SaiPa Fan Club. Yhdistys vaihtoi nimensä Saimaan Keltamustat ry:ksi toukokuussa 2014 Joukkuetta kannustaa myös Punaviivakerho-niminen ryhmä. Kaudesta 2007–2008 asti Kisapuiston seisomakatsomossa on toiminut epävirallinen kannattajayhteisö Willimiehet. Se on ryhmä SaiPan kannattajia, jotka haluavat tukea joukkuettaan näkymällä ja kuulumalla katsomoissa. Vuonna 2007 ryhmän nimi vakiintui ja sillä kunnioitetaan Lappeenrannan vaakunasta löytyvää willimiestä.


title: Saimaan Pallo

text: Kaudella 2008–2009 SaiPan fanit järjestivät kaksi tifoa. Ensimmäinen järjestettiin 5. joulukuuta SaiPa-Pelicans -ottelussa, jossa tifo koostui seisomakatsomon lippumerestä ja istumakatsomoiden mosaiikista. Toinen tifo oli 3. tammikuuta Heikki Mälkiän kunniaksi järjestetty lakana-tifo.


title: Saimaan Pallo

text: Edustusjoukkue: SM-sarja: 1 pronssi (1966), Suomen Cup: 3 hopeaa (1958, 1965 ja 1971)


title: Saimaan Pallo

text: Naiset: SM-sarja: 1 pronssi (1990)


title: Saimaan Pallo

text: A-juniorit: SM-liiga: 2 kultaa (1970 ja 2002) , 2 hopeaa (1965 ja 1966) ja 3 pronssia (1964, 1968 ja 1974)


title: Saimaan Pallo

text: Lista pelaajista jotka ovat voittaneet jonkin SM-liigan tai I-divisioonan palkinnoista SaiPassa pelatessaan.


title: Saimaan Pallo

text: Aarne Honkavaara -palkinto (Paras maalintekijä)


title: Saimaan Pallo

text: Jarmo Wasama -palkinto (Vuoden tulokas)


title: Saimaan Pallo

text: Raimo Kilpiö -palkinto (Herrasmiespelaaja)


title: Saimaan Pallo

text: Urpo Ylönen -palkinto (Paras maalivahti)


title: Saimaan Pallo

text: Kalevi Numminen -palkinto (Paras valmentaja)


title: Saimaan Pallo

text: SM-liigan tähdistökentällinen


title: Saimaan Pallo

text: I-divisioonan palkinnot


title: Saimaan Pallo

text: SaiPan kannattajaklubin Punaviivakerhon vuonna 2006 valitsemaan seuran kaikkien aikojen tähtikenttään kuuluvat maalivahti Jussi Markkanen, puolustajat Lalli Partinen ja Kai Tervonen sekä hyökkääjät Petri Skriko, Mika Kauppinen ja Jorma Hietanen.


title: Saimaan Pallo

text: "O = Pelatut ottelut, V = Voitot, T = Tasapelit, H = Häviöt, TM = Tehdyt maalit, PM = Päästetyt maalit, P = Pisteet, SR = Sijoitus runkosarjassa, LS = Lopullinen sijoitus mahdollisen loppusarjan tai pudotuspelien jälkeen"


title: Saimaan Pallo

text: Ennätyksissä huomioitu vain pääsarjassa tapahtuneet suoritukset.


title: Real Madrid CF

text: Real Madrid Club de Fútbol on jalkapallosta parhaiten tunnettu urheiluseura Espanjan pääkaupungista Madridista. Se on pelannut Espanjan jalkapallon pääsarjassa Primera Divisiónissa koko sarjan historian ajan ja on muun muassa 33 sarjamestaruudellaan ja 13 Euroopan cupin voitollaan menestynein seura espanjalaisissa ja eurooppalaisissa kilpailuissa. Seuralla on myös lähes yhtä menestynyt koripallojaosto Real Madrid de Baloncesto, jonka lisäksi sillä on ollut historiansa varrella toimintaa useissa muissa lajeissa.


title: Real Madrid CF

text: Kansainvälisen jalkapalloliiton jäsenlehden lukijat äänestivät Real Madridin 1900-luvun parhaaksi seurajoukkueeksi vuonna 2000. Deloitten jalkapalloseurojen varallisuutta arvioivassa Football Money Leaguessa Real Madrid piti kärkipaikkaa vuosien 2006–2016 aikana. Seuran liikevaihto kaudella 2016–2017 oli 674,6 miljoonaa euroa. Seura teki kaudella 2011–2012 historiaa ollen ensimmäinen urheiluseura, joka on yhden vuoden aikana saavuttanut yli 500 miljoonan euron liikevaihdon.


title: Real Madrid CF

text: Jalkapalloilun Madridissa aloittivat 1890-luvun puolivälin tienoilla Institución Libre de Enseñanzan opettajat ja opiskelijat, jotka olivat tutustuneet lajiin vieraillessaan Oxfordissa ja Cambridgessä. Ajan myötä pelaajat alkoivat kutsua itseään nimellä Football Sky. Vuoteen 1900 mennessä Sky oli hävinnyt ja tilalle olivat tulleet New Football Club ja Club Español de Madrid. Jälkimmäistä johti Julián Palacios, joka oli kaksi vuotta myöhemmin perustamassa myös nykyistä Real Madridia. Seura pitää häntä ensimmäisenä puheenjohtajanaan tänä aikana 1900–1902 ennen virallista perustamistaan.


title: Real Madrid CF

text: Nykyisen seuran, alkuperäiseltä nimeltään Madrid Football Club, perustamiskokous pidettiin 6. maaliskuuta 1902 Calle de Alcalán varrella sijainneessa El Capricho -vaateliikkeessä, jonka omistivat sukujuuriltaan katalonialaiset veljekset Juan ja Carlos Padrós. Ensin mainittu valittiin seuran ensimmäiseksi puheenjohtajaksi, ja lisäksi johtokuntaan nimettiin varapuheenjohtaja, sihteeri, rahastonhoitaja ja viisi jäsentä. Perustamiskokouksen yhteydessä päätettiin myös seuran peliasun väreistä, kahden pesetan kuukausittaisesta jäsenmaksusta sekä kolme päivää myöhemmin pelatusta ensimmäisestä ottelusta, jossa seuran pelaajat ottelivat keskenään tarkoituksena selvittää ketkä kuuluvat joukkueen avauskokoonpanoon.


title: Real Madrid CF

text: Kaksi kuukautta perustamisensa jälkeen seura oli järjestämässä kuningas Alfonso XIII:n kruunajaisten kunniaksi Madridin hippodromilla pelattua turnausta, josta sai alkunsa nykyinen Espanjan cup Copa del Rey. Ensimmäisessä virallisessa ottelussaan 13. toukokuuta 1902 Madrid hävisi kolme vuotta aikaisemmin perustetulle Barcelonalle maalein 1–3. Joukkueen ensimmäisestä ja ainoasta maalista vastasi englantilainen Arthur Johnson, joka tuohon aikaan oli pitkälti vastuussa myös joukkueen harjoittelusta ja taktiikasta.


title: Real Madrid CF

text: Vuosina 1905–1908 seura voitti neljästi peräkkäin Madridin alueellisen mestaruussarjan, ja menestyi kilpailussa tasaisesti aina sen vuonna 1940 tapahtuneeseen lopettamiseen asti. Aluesarja toimi ympäri maata pelattujen vastaavien kilpailuiden ohella karsintana Espanjan cupiin, jossa Madrid saavutti ensimmäisen mestaruutensa 18. huhtikuuta 1905 lyötyään Athleticin loppuottelussa maalein 1–0. Seura voitti kilpailun myös kolmena seuraavana vuonna, joskin saavutuksen arvoa heikentää se, että Katalonian edustaja ei osallistunut kilpailuun näinä vuosina kertaakaan. 23. lokakuuta 1905 Madrid pelasi ensimmäisen kansainvälisen ottelunsa, kun se kohtasi ranskalaisen Gallia Sportin. Ottelu järjestettiin Ranskan presidentin Émile Loubet’n Madridin-vierailun kunniaksi ja päättyi 1–1-tasapeliin.


title: Real Madrid CF

text: Etuliitteen Real () seura sai nimeensä kuningas Alfonso XIII:n hyväksynnällä 29. kesäkuuta 1920.


title: Real Madrid CF

text: Cup-menestyksensä ansiosta Real Madrid pääsi heti mukaan kymmenen joukkueen pääsarjaan Primera Divisióniin, kun kansallinen sarjajärjestelmä luotiin loppuvuodesta 1928, eikä se ole kertaakaan pudonnut alemmalle sarjatasolle. Samaan kastiin kuuluvat vain Espanjan kaksi muuta vanhaa jättiläistä bilbaolainen Athletic ja Barcelona. Ensimmäisellä sarjakaudella Real Madrid sijoittui toiseksi, kaksi pistettä Barcelonalle häviten. Tätä seurasi kaksi heikompaa kautta, jolloin seura putosi sarjataulukon keskivaiheille. Espanjan toinen tasavalta julistettiin 14. huhtikuuta 1931 ja seuran nimi palasi takaisin muotoon Madrid Football Club, kun kaikki viittaukset monarkiaan kiellettiin.


title: Real Madrid CF

text: Neljännellä kaudella, 1931–1932, Madrid saavutti ensimmäisen pääsarjamestaruutensa. 18 ottelusta Madrid voitti 10 ja pelasi tasan kahdeksan, mutta tappiottomasta kaudesta huolimatta eroa toiseksi sijoittuneeseen Athletic jäi lopulta vain kolme pistettä. Voittoisassa joukkueessa pelasivat muun muassa puolustaja Jacinto Quincoces ja vuonna 1930 senaikaisella ennätyssummalla 150 000 pesetalla Españolista Madridiin siirtynyt maalivahti Ricardo Zamora, ja sitä valmensi unkarilainen Lippo Hertzka. Madridin uusi mestaruuden heti seuraavalla kaudella, tuolloin itävaltalaisen Robert Firsthin valmennuksessa. Madrid oli ensimmäinen seura, joka voitti mestaruuden kahdesti peräkkäin.


title: Real Madrid CF

text: Kolmas sarjamestaruus antoi odottaa itseään lopulta aina 1950-luvulla asti, mutta menestys sai jatkoa kaudella 1933–1934, jolloin seura voitti kuudennen cup-mestaruutensa. Edellinen cup oli vuodelta 1917 ja tällä välin Madrid oli yltänyt viidesti loppuotteluun häviten kuitenkin joka kerta. Seitsemäs cup-mestaruus seurasi kaudella 1935–1936, jolloin loppuottelussa oli ensimmäistä kertaa vastassa Barcelona. Tämä kausi jäi viimeiseksi ennen 17. heinäkuuta 1936 alkanutta Espanjan sisällissotaa.


title: Real Madrid CF

text: Sisällissota päättyi 1. huhtikuuta 1939 ja urheilutoimintakin alkoi hiljalleen palata normaaliksi nyt diktaattori Francisco Francon johtamassa maassa. Useiden muiden seurojen tapaan myös Madrid oli ongelmissa, sillä monet pelaajista ja jäsenistä olivat kaatuneet tai kadonneet sodassa ja seuran tuolloinen kotistadion Chamartín oli tuhoutunut lähes täysin. Vuonna 1935 valittu vaikutusvaltaisena tasavaltalaisena tunnettu puheenjohtaja Rafael Sánchez-Guerra oli pidätetty sodan aikana, ja seura oli siirtynyt työväen urheiluliiton puheenjohtajan Juan José Vallejon johtaman komitean alaisuuteen. Puheenjohtajaksi nousi virassa jo vuosina 1908–1916 toiminut Adolfo Meléndez ja vuotta myöhemmin hänet korvasi Antonio Santos Peralba. Ensimmäisellä sodanjälkeisellä sarjakaudella 1939–1940 Madrid sijoittui neljänneksi. Vuonna 1941 seuran nimi vaihtui kolmannen ja viimeisen kerran. Real-etuliite palasi, mutta Franco kielsi vierasperäiset nimet, joten seura on tuosta päivästä lähtien tunnettu nimellä Real Madrid Club de Fútbol.


title: Real Madrid CF

text: Vuoden 1943 Espanjan cupissa Real Madridin ja Barcelonan välisessä välieräottelussa esiintyneiden vihamielisyyksien vuoksi molempien seurojen puheenjohtajat Santos Peralba ja Enrique Piñeyro joutuivat eroamaan. Kun Madridissa pohdittiin seuraajaa, tuli esiin aiemmin sekä pelaajana, valmentajana että johtokunnan jäsenenä seurassa toimineen Santiago Bernabéun nimi. Hän oli ollut poissa seuran toiminnasta vuodesta 1935 lähtien, mutta vakuuttui helposti ja 15. syyskuuta 1943 hänet nimitettiin seuran puheenjohtajaksi.


title: Real Madrid CF

text: Bernabéu oli vastuussa seuran uudelleenluomisesta sisällissodan jälkeisinä vuosina. Hänen puheenjohtajakaudellaan rakennettiin Chamartínin uusi stadion, joka myöhemmin nimettiin hänen mukaansa Santiago Bernabéuksi, ja harjoituskeskus Ciudad Deportiva. Bernabéu palkkasi rinnalleen osaavia apulaisia kuten PR-taidoistaan tunnetun koripallomiehen Raimundo Saportan ja vuonna 1947 hän aloitti yhteistyön paikallisseura Plus Ultran kanssa, jonka joukkueesta tuli Real Madridin reservijoukkue.


title: Real Madrid CF

text: 1940-luvulla Real Madrid sijoittui sarjassa parhaimmillaan toiseksi kaudella 1941–1942, mutta samalle vuosikymmenelle ajoittui myös seuran heikoin kausi 1947–1948, jolloin se varmisti sarjapaikkansa vasta viimeisen kierroksen 2–0-voitolla Real Oviedosta ja sijoittui 14 joukkueen sarjassa lopulta sijalle 11. Vuosina 1946 ja 1947 seura saavutti Bernabéun aikakauden ensimmäiset pokaalit, kun se voitti cupin kahdesti peräkkäin. Uusi stadion otettiin käyttöön 14. joulukuuta 1947 ja seuran jäsenmäärä nousi kolmessa kuukaudessa 40 000:sta 48 000:een. Puitteet olivat kunnossa, mutta suurempi menestys karttoi seuraa, sillä siltä puuttui pelaaja, joka johtaisi joukkuetta kentällä. Toiveisiin vastattiin lopulta vuonna 1952, kun kolumbialainen Millonarios saapui juhlistamaan Real Madridin 50-vuotista historiaa mukanaan Alfredo Di Stéfano. Vaaleahiuksinen argentiinalainen teki välittömän vaikutuksen ja runsasta vuotta myöhemmin hänestä tuli monien vaiheiden jälkeen Real Madridin pelaaja. Bernabéu kokosi Di Stéfanon ympärille seuran historian muuttaneen joukkueen, johon kuuluivat muun muassa Ferenc Puskás, Francisco Gento, Héctor Rial, Raymond Kopa, Miguel Muñoz ja José Santamaría.


title: Real Madrid CF

text: Vuonna 1954 Real Madrid voitti valmentaja Enrique Fernándezin luotsaamana ensimmäisen Espanjan pääsarjamestaruutensa 20 vuoteen, mitä seura puolusti mestaruuttaan menestyksekkäästi myös seuraavana vuonna. Vuonna 1956 mestaruuden vei Athletic, mutta Real Madrid oli mestari jälleen vuosina 1957 ja 1958.


title: Real Madrid CF

text: Vuonna 1955 Santiago Bernabéu oli mukana perustamassa "L’Équipe"-lehden toimittajan Gabriel Hanot’n idean ja Copa Latina -turnauksen pohjalta Euroopan cupia, joka on vuodesta 1992 lähtien tunnettu nimellä Mestarien liiga. Vuoden 1955 mestaruuden turvin Real Madrid pääsi mukaan kilpailuun ja ensimmäiset viisi kautta olivat seuran hallintaa Alfredo Di Stéfanon johtaessa ”valkoista balettia”. Kilpailun ensimmäisen ottelunsa seura pelasi Genevessä Servetteä vastaan 8. syyskuuta 1955, ja voitti 2–0 Miguel Muñozin ja Héctor Rialin maaleilla. Ennen loppuottelua Madrid selvitti tieltään myös Partizanin ja Milanin, ja Pariisissa Stade Reimsia vastaan pelatun loppuottelun joukkue voitti 4–3, oltuaan jo kahden maalin tappioasemassa. Seuraavalla kaudella loppuottelu, jossa vastassa oli Fiorentina, pelattiin Real Madridin kotistadionilla Santiago Bernabéulla 125 000 katsojan edessä. Ottelu oli maalittomassa tasatilanteessa aina 70. minuutille asti kunnes Di Stéfano teki vapauttavan maalin rangaistuspotkulla ja Real Madrid voitti lopulta 2–0.


title: Real Madrid CF

text: Kauden 1957–1958 Euroopan cupia varjosti Münchenin lento-onnettomuus, jossa menehtyi kahdeksan Manchester Unitedin pelaajaa ja 15 muuta matkustajaa. Brysselissä pelatussa loppuottelussa Real Madrid sai vastaansa välierissä juuri Manchester Unitedin kukistaneen Milanin. Pitkäksi venähtäneen ottelun 3–2-voittomaalin Real Madridille teki Francisco Gento vasta jatkoajan toisella puoliskolla.


title: Real Madrid CF

text: Neljännessä, Stuttgartissa pelatussa loppuottelussa Real Madrid sai vastaansa jo kauden 1955–1956 loppuottelusta tutun Stade Reimsin. Valkoiset voittivat 2–0 Enrique Mateosin ja Di Stéfanon maaleilla. Real Madridin ylivoima Euroopassa huipentui vuonna 1960 Glasgow’n Hampden Parkilla pelattuun loppuotteluun, jossa Real Madrid voitti Eintracht Frankfurtin numeroin 7–3 BBC:n ja muiden Euroopan televisioyhtiöiden kameroiden sekä 135 000 paikalla olleen katsojan edessä. Di Stéfano teki kolme ja Puskás neljä maalia. Lähimmäs Real Madridin viiden voiton putkea ovat päässet Ajax (1971–1973) ja Bayern München (1974–1976) kolmella perättäisellä voitollaan.


title: Real Madrid CF

text: Vuonna 1960 Real Madrid kohtasi ensimmäistä kertaa järjestetyssä Intercontinental Cupissa Etelä-Amerikan Copa Libertadores -kilpailun voittajan Peñarolin. Kaksiosainen ottelu päättyi Real Madridin hyväksi maalein 5–1, joista kaikki syntyivät Madridissa pelatussa toisessa osaottelussa.


title: Real Madrid CF

text: Viimeistään 1950-luvun lopun euromenestyksen myötä Real Madridista muodostui kenties hieman tahtomattaankin diktaattori Francisco Francon hallinnon suojatti, ja tästä syystä seura leimataan muiden joukkueiden kannattajien keskuudessa yhä nykyäänkin usein ”francolaiseksi”. Puheenjohtaja Bernabéu oli taistellut sisällissodassa Francon kansallismielisten puolella ja oli sodan jälkeen ainakin julkisuudessa Francon aatteiden kannattaja. Seuran kotistadionin kutsuvierasaitio oli tuohon aikaan usein Francon hallinnon jäsenten miehittämä ja myös diktaattori itse oli satunnaisesti paikalla. Valtion hallinnassa olleet televisiokanavat keskittyivät urheilu-uutisoinnissaan lähes yksinomaan Real Madridin otteluiden seuraamiseen, jolla pyrittiin luomaan kuva Real Madridista ”koko kansan joukkueena”. Jimmy Burnsin teoksessa "Barça: A People’s Passion" väitetään Francon hallinnon sekaantuneen myös Real Madridin pelaajahankintoihin sekä vaikuttaneen erotuomareihin erityisesti Real Madridin ja Barcelonan välisissä kohtaamisissa. Phil Ball pitää espanjalaista jalkapalloilua laajemmin tutkivassa teoksessa "Morbo: The Story of Spanish Football" kuitenkin Francon vaikutusta Real Madridin menestykseen enimmäkseen liioiteltuna ja arvioi Francon hyötyneen suhteesta huomattavasti seuraa enemmän. Espanja oli toisen maailmansodan jäljiltä poliittisesti ja taloudellisesti hyvin eristynyt valtio, ja välit Yhdysvaltoihin ja muihin länsimaihin olivat viileät. Franco tiesi urheilun arvon, ja seuran saavutettua menestystä hän käytti sitä hyväksi pönkittääkseen omaa arvostustaan ja luodakseen suhteita ulkomaille.


title: Real Madrid CF

text: 1960-luvulle saavuttaessa Real Madridin menetysjoukkue alkoi hajota ja oli sukupolvenvaihdoksen aika. Voittoputki Euroopan cupissa katkesi kaudella 1960–1961 jo ensimmäisellä kierroksella vanhaa vihollista Barcelonaa vastaan. Vuosina 1962 ja 1964 Real Madrid ylsi jälleen kilpailun loppuotteluun, mutta joutui toteamaan ensin Benfican ja sitten Internazionalen paremmakseen. Kuudes Euroopan cup -voitto tuli kolmannella yrittämällä, kuuden vuoden tauon jälkeen vuonna 1966. Tällä kertaa joukkue koostui täysin espanjalaisista pelaajista. Brysselissä pelatussa loppuottelussa kukistui Partizan numeroin 2–1. Ainoa Real Madridin pelaaja, joka oli voittamassa kaikkia 1950- ja 1960-lukujen kuutta Euroopan cup -mestaruutta, oli Francisco Gento.


title: Real Madrid CF

text: 1960- ja 1970-luvuilla Real Madrid hallitsi Espanjaa voittamalla pääsarjamestaruuden 14 kertaa. Mukaan mahtui yksi viiden (1961–1965) sekä kaksi kolmen mestaruuden (1967–1969 ja 1978–1980) putkea. Etenkin vuoden 1966 Euroopan cupin voittaneesta joukkueesta käytettiin nimitystä "Ye-yé", joka tuli The Beatlesin ”She Loves You” -kappaleen espanjalaistetusta kertosäkeestä joukkueen pelaajien esiinnyttyä paikallisen sanomalehden etusivulla The Beatles -tyyliset peruukit päässään. Tähän sukupolveen kuuluivat muun muassa Manuel Velázquez, Pirri, Ramón Grosso ja Amancio, ja valmentajana toimi seuran entinen pelaaja Miguel Muñoz. 1970-luvun kotimaan menestys ei kuitenkaan kantanut Euroopan kentille asti. Vuosikymmenen ainoa loppuottelu vähemmän arvostetussa Cup-voittajien cupissa vuonna 1971 päättyi tappioon englantilaista Chelseaa vastaan.


title: Real Madrid CF

text: 1970-luvun puoliväli merkitsi jälleen eräiden aikakausien loppua sekä Real Madridissa että Espanjassa. Vuonna 1974 seuran menestyksekkäin valmentaja Miguel Muñoz päätti pelaajana ja valmentajana yhteensä 25-vuotisen uransa seurassa. Muñozin korvasi toinen entinen pelaaja Luis Molowny ja tulevina vuosina Real Madridissa nähtiin myös jugoslavialaista väriä, kun Miljan Miljanić ja Vujadin Boškov toimivat vuorollaan valmentajina. Samoihin aikoihin Ye-yé-sukupolven pelaajat alkoivat yksi kerrallaan väistyä ja heidän tilalleen nousi pelaajia kuten José Antonio Camacho, Vicente del Bosque ja Santillana. Diktaattori Franco menehtyi 20. marraskuuta 1975 ja maa alkoi ottaa ensiaskeliaan takaisin kohti demokratiaa valtaistuimelle nousseen kuninkaan, Alfonson pojanpojan Juan Carlosin johdolla.


title: Real Madrid CF

text: 2. kesäkuuta 1978 seuran kohtasi suuri suru, kun 35 vuotta puheenjohtajana toiminut Santiago Bernabéu kuoli kotonaan viikko ennen 83. syntymäpäiväänsä. Bernabéun kaudella Real Madridista tuli suurseura sekä Espanjan että Euroopan mittakaavassa. Tuona aikana seura voitti kuusi Euroopan cupia, yhden Intercontinental Cupin, 16 Espanjan pääsarjamestaruutta ja kuusi Espanjan cupia. Bernabéun paikalle puheenjohtajaksi nousi seuran entinen rahastonhoitaja Luis de Carlos.


title: Real Madrid CF

text: Real Madridin kannalta yksi ikimuistoisimmista Copa del Reyn loppuotteluista pelattiin 4. kesäkuuta 1980, kun vastassa oli oma reservijoukkue Castilla. Ennen loppuottelua Castilla oli raivannut tieltään muun muassa pääsarjajoukkueet Hércules, Athletic, Real Sociedad ja Sporting. Kyseessä oli kolmas kerta, kun Segunda Divisiónin joukkue ylsi cupin loppuotteluun, ja ainoa, kun loppuottelussa kohtasi kaksi saman seuran joukkuetta.


title: Real Madrid CF

text: Real Madrid voitti Santiago Bernabéulla pelatun ottelun maalein 6–1. Joukkueen maaleista vastasivat Juanito kahdesti, Santillana, Sabido, Del Bosque ja García Hernández. Castillan ainokaisen teki Álvarez, jonka lisäksi joukkueeseen kuuluivat muun muassa muutama vuosi myöhemmin Zamora-palkinnon Real Madridin maalivahtina voittanut Agustín ja keskikenttäpelaaja Gallego. Real Madridin voitettua samalla kaudella myös Espanjan pääsarjamestaruuden ja varmistettua näin paikan Euroopan cupissa pääsi Castilla mukaan seuraavan kauden Cup-voittajien cupiin.


title: Real Madrid CF

text: Vuonna 1981 Real Madrid ylsi 15 vuoden tauon jälkeen Euroopan cupin loppuotteluun, mutta Liverpool oli vahvempi maalein 1–0. Vuonna 1983 seura pelasi toistamiseen Cup-voittajien cupin loppuottelussa, mutta tällä kertaa se joutui toteamaan Alex Fergusonin Aberdeenin paremmakseen jatkoajan jälkeen maalein 2–1.


title: Real Madrid CF

text: 1980-luvun alussa seura menetti otteensa kotimaan sarjassa hetkeksi, mutta palasi voittokantaan vuonna 1986 ja vei mestaruuden jälleen viidesti peräkkäin (1986–1990). Tähän joukkueeseen kuuluivat meksikolainen Hugo Sánchez ja tunnetuimman jäsenensä Emilio Butragueñon mukaan nimetty "Quinta del Buitre" (). Butragueñon ohella sen muodostivat Rafael Martín Vázquez, Míchel, Miguel Pardeza ja Manuel Sanchís, jotka kaikki olivat seuran omia kasvatteja. Ensimmäisenä "Quintasta" tuolloin Di Stéfanon valmentamaan edustusjoukkueeseen nousivat Martín Vázquez ja Sanchís joulukuussa 1983.


title: Real Madrid CF

text: Vuosina 1985–1986 Real Madrid voitti ensimmäisenä seurana UEFA Cupin kahdesti peräkkäin. Lukuun ottamatta puolivälierien täpärää 0–1-vierasvoittoa Tottenham Hotspurista joukkue hävisi matkalla kauden 1984–1985 cup-loppuotteluun kaikki vierasottelunsa, mutta varmisti kotivoitoilla etenemisen seuraaville kierroksille. Loppuotteluparissa unkarilaista Videotonia vastaan tahti kuitenkin kääntyi, kun Real Madrid voitti vieraissa 0–3 Míchelin, Santillanan ja Jorge Valdanon maaleilla. Kotona Santiago Bernabéulla unkarilaiset onnistuivat kertaalleen maalinteossa, mutta yhteistulos 1–3 tiesi Real Madridin voittoa ja seuran ensimmäistä eurocup-mestaruutta 19 vuoteen. Kausi 1985–1986 Euroopassa jatkui edellisen viitoittamalla tiellä, sillä Real Madrid hävisi kuudesta vierasottelustaan viisi ja pelasi yhden tasan, mutta vakuuttavat otteet kotikentällä pitivät cup-pokaalin Madridissa. Loppuotteluparissa kaatui saksalainen Köln yhteismaalein 5–3.


title: Real Madrid CF

text: Pisimpään "Quinta del Buitresta" Real Madridia edusti Sanchís, joka pysyi seurassa aina ammattilaisuransa loppuun, vuoteen 2001 asti. Hän on Real Madridin eniten otteluita Espanjan pääsarjassa Primera Divisiónissa pelannut pelaaja. Vuosina 1977–1987 Real Madridissa pelasi myös Juanito. Temperamenttisuutensa ja taisteluasenteensa vuoksi hän oli hyvin pidetty pelaaja, mutta todellinen "madridismon" symboli hänestä tuli menehdyttyään auto-onnettomuudessa vuonna 1992. Juanito pelasi numerolla 7 ja yhä nykyäänkin Real Madridin kotistadionin Santiago Bernabéun yleisö muistaa häntä laulamalla ”¡Illa, illa, illa, Juanito maravilla!” jokaisen ottelun minuutilla seitsemän.


title: Real Madrid CF

text: "Quinta del Buitren" lennon katkaisi lopulta Johan Cruijffin valmentama Barcelonan "Dream Team", joka voitti Espanjan pääsarjan neljästi peräkkäin 1990-luvun alussa sekä Euroopan cupin vuonna 1992. Vuosina 1992 ja 1993 Real Madrid jäi sarjassa vain pisteen päähän Barcelonasta hävittyään molemmilla kerroilla kauden viimeisessä ottelussa Teneriffan ”kirotulla saarella” paikalliselle Tenerifelle. Lokakuussa 1994 edustusjoukkuedebyyttinsä teki juniorina paikallisvastustaja Atléticosta siirtynyt Raúl, johon joukkue vahvasti henkilöityi 1990- ja 2000-luvulla.


title: Real Madrid CF

text: Vuodesta 1966 lähtien odotettu seitsemäs Euroopan cupin voitto, "La Séptima", tuli lopulta vuonna 1998, tuolloin jo Mestarien liigaksi nimensä muuttaneessa kilpailussa. Hieman aikaisemmin jo ennestään muun muassa Raúlin, Fernando Hierron ja Fernando Redondon tähdittämään joukkueeseen olivat liittyneet Roberto Carlos, Predrag Mijatović, Davor Šuker, Clarence Seedorf ja Fernando Morientes, ja joukkuetta valmensi saksalainen Jupp Heynckes. Loppuottelussa vastassa oli Juventus, ja se päättyi Real Madridin 1–0-voittoon. Ratkaisevan maalin teki Mijatović ottelun toisella puoliskolla.


title: Real Madrid CF

text: Kahdeksas ja yhdeksäs mestaruus seurasivat kahden vuoden välein. Vuoden 2000 loppuottelussa oli ensimmäistä kertaa kilpailun historiassa mukana kaksi saman maan edustajaa, kun Real Madrid sai vastaansa Valencian. Real Madrid voitti ottelun tyylipuhtaasti 3–0 Morientesin, Steve McManamanin ja Raúlin maaleilla. Vuonna 2002 loppuottelussa kaatui saksalainen Leverkusen maalein 2–1. Maalinteon aloitti Raúl ja voiton sinetöi Zinédine Zidane erinomaisella volley-laukauksellaan ennen ensimmäisen puoliskon päätöstä. Seuraavalla kaudella Real Madrid ylsi kilpailun välieriin, mutta kauteen 2010-2011 asti sen tie katkesi joka kerta neljännesvälieriin.


title: Real Madrid CF

text: Vuosina 2000–2006 puheenjohtajana toiminut Florentino Pérez hankki seuraan suurilla rahamäärillä useita tähtipelaajia kuten Luís Figon, Zinédine Zidanen, Ronaldon ja David Beckhamin, minkä myötä seura sai mediassa uuden kutsumanimen, "Los Galácticos". Pérez itse käytti fraasia "Zidanes y Pavones" (), joka viittasi politiikkaan hankkia juuri Zidanen kaltaisia kalliita huippupelaajia ja samalla tukea Paco Pavónin kaltaisia seuran omia kasvatteja. Tämä kantoi aluksi hedelmää, kun seura voitti muun muassa Espanjan pääsarjan 2001 ja 2003, ja Mestarien liigan 2002. Pérezin kaudella seura myi Madridin keskustassa sijainneen vanhan harjoituskeskuksensa ja rakennutti uuden modernimman Ciudad Real Madridin. Kalliit pelaajahankinnat maksoivat itsensä takaisin muun muassa kasvaneen kannattajatuotemyynnin ansiosta, ja kaudella 2004–2005 Real Madrid nousi liikevaihdoltaan suurimmaksi jalkapalloseuraksi maailmassa.


title: Real Madrid CF

text: Vuonna 2002 Real Madrid vietti 100-vuotisjuhliaan. Seura ylsi samalla Espanjan cupin loppuotteluun, jonka se sai järjestettäväkseen juhlapäivänä 6. maaliskuuta omalla kotistadionillaan. Loppuotteluvastustaja Deportivo ei kuitenkaan välittänyt juhlivista isännistään, vaan vei pokaalin nimiinsä maalein 2–1.


title: Real Madrid CF

text: Päivä kauden 2002–2003 päättymisen jälkeen seura ilmoitti, että se ei aio jatkaa vuodesta 1999 edustusjoukkuetta menestyksekkäästi valmentaneen Vicente del Bosquen sopimusta. Samassa yhteydessä saivat erinäisistä syistä lähteä myös pelaajat Fernando Hierro, Fernando Morientes, Steve McManaman ja Claude Makélélé, joilla kaikilla oli ollut tärkeä rooli seuran edellisvuosien menestyksessä. Vuodesta 2003 alkoikin useiden valmentajanvaihdosten leimaama pisin pokaaliton aikakausi sitten 1950-luvun.


title: Real Madrid CF

text: Pérez erosi puheenjohtajan tehtävästään helmikuussa 2006, ja heinäkuussa 2006 pidetyssä vaalissa uudeksi puheenjohtajaksi valittiin Ramón Calderón. Calderón palkkaamien valmentajien Fabio Capellon ja Bernd Schusterin johdolla seura katkaisi neljän vuoden kuivan jakson ja voitti 30. ja 31. Espanjan pääsarjamestaruuden peräkkäin kausilla 2006–2007 ja 2007–2008. Kalliit pelaajakaupat saivat jatkoa myös Calderónin puheenjohtajakaudella. Esimerkiksi kesällä 2007 seura käytti uusiin pelaajiin 119 miljoonaa euroa, eniten Euroopassa. Onnistuneimpia ostoksia oli Calderónin ensimmäiseksi kaudeksi seuraan liittynyt alankomaalainen Ruud van Nistelrooy, joka voitti Espanjan pääsarjan maalikuninkuuden kaudella 2006–2007. Kausi 2008–2009 oli seuralle sekava muun muassa puheenjohtaja Calderónin jouduttua keskelle äänestysskandaalia, joka lopulta johti hänen eroamiseen tammikuussa 2009.


title: Real Madrid CF

text: Kesäkuussa 2009 Florentino Pérez teki paluun seuran puheenjohtajaksi ilman vastaehdokkaita. Pérez hankki heti seuraan palattuaan edellisenä kahtena vuonna maailman parhaan pelaajan tittelin saaneet Kakán ja Cristiano Ronaldon. Jälkimmäisen siirtosumma (80 milj. puntaa eli noin 93,1 milj. euroa) oli lajin maailmanennätys. Muita Pérezin samana kesänä hankkimia pelaajia olivat muun muassa Karim Benzema, Xabi Alonso ja Álvaro Arbeloa. Valmentajaksi palkattiin Villarrealissa hyvää työtä tehnyt chileläinen Manuel Pellegrini.


title: Real Madrid CF

text: Hankinnoista huolimatta Pérezin ensimmäinen kausi jäi kuitenkin pettymykseksi, sillä se hävisi sarjan mestaruustaistelun Barcelonalle sekä putosi jo neljännesvälierissä Mestarien liigasta ranskalaisseura Lyonille. Copa del Reystä joukkue tippui myös nöyryyttävästi ulos Segunda División B:ssä pelanneelle Alcorcónille yhteismaalein 4–1. Pokaalittomasta kaudesta huolimatta joukkue teki uuden oman pääsarjan piste-ennätyksensä 96 ja jäi mestaruuden voittaneesta Barcelonasta kolme pistettä.


title: Real Madrid CF

text: Kaudeksi 2010–2011 Madrid vaihtoi jälleen päävalmentajaa, kun joukkueeseen hankittiin Internazionalen triplamestaruuteen aiemmalla kaudella valmentanut José Mourinho. Nelivuotisella sopimuksella joukkueeseen kirjautunut Mourinho syrjäytti Manuel Pellegrinin tehtävistään. Sekä Raúl että Guti jättivät edustusjoukkueen.


title: Real Madrid CF

text: Mourinhon valmennusjakso Real Madridissa kesti lopulta yhteensä kolme kautta. Hänen aikakaudellaan seura voitti kertaalleen Copa del Reyn (2010–2011), La Ligan (2011–2012) ja Espanjan supercupin (2012–2013). Mourinhon seuraajaksi valittiin italialainen Carlo Ancelotti, joka oli edellisellä kaudella vastannut Paris Saint-Germainin pelitavasta. Ancelottin ensimmäisellä kaudella Real Madrid saavutti tuplan voittamalla sekä kansallisen että Euroopan cupin. Mestarien liigan triumfi oli madridilaisseuran kymmenes kyseisessä kilpailussa ("La Décima"). Ancelotti valmensi edustusjoukkuetta vielä kauden 2014–2015 ajan, kunnes hänen tilalleen nimettiin kolmivuotisella sopimuksella Rafael Benítez. Benítez vapautettiin tehtävistään kuitenkin jo tammikuussa 2016 tavoitteisiin nähden heikkojen tulosten myötä. Real Madrid Castillaa edelliset kaksi vuotta valmentanut Zinédine Zidane palkattiin uudeksi päävalmentajaksi.


title: Real Madrid CF

text: Zidanen johdolla Real nousi lopulta La Ligassa toiseksi häviten mestaruuden Barcelonalle vain pisteellä. Mestarien liigassa ranskalaisvalmentaja luotsasi joukkueensa loppuotteluun, jossa se päihitti rangaistuspotkukilpailun jälkeen Atlético Madridin. Kaudella 2016–2017 Real Madrid saavutti Espanjan liigamestaruuteen viiden vuoden tauon jälkeen. Real voitti ensimmäisenä seurana myös Mestarien liigan perättäisenä vuonna kumoamalla Juventuksen Cardiffissa pelatussa loppuottelussa 4–1. Pokaalien määrällä mitaten kausi oli muutoinkin Real Madridin seurahistorian menestyksekkäin. Joukkue voitti yhteensä neljä titteliä Mestarien liigasta, La Ligasta, MM-kilpailuista ja UEFA Super Cupista. Zidane valittiin FIFA:n vuoden valmentajaksi.


title: Real Madrid CF

text: Päivitetty 1. syyskuuta 2018.


title: Real Madrid CF

text: Real Madridin kokoonpano on jo pitkään ollut sekoitus ulkomaalaisia, espanjalaisia ja paikallisia pelaajia. Seuran juniorijaosto () sai organisoidun rakenteensa Santiago Bernabéun alaisuudessa 1950-luvulla ja samoihin aikoihin seuraan alettiin hankkia enenevässä määrin myös ulkomaalaisia pelaajia. Kaudella 2007–2008 Real Madridin edustusjoukkueessa pelasi Espanjan pääsarjassa otteluissa kaikkiaan 26 pelaajaa. Näistä 9 oli kansalaisuudeltaan espanjalaisia ja 8 seuran oman juniorijaoston kasvatteja.


title: Real Madrid CF

text: Nykyisestä edustusjoukkueesta omia kasvatteja ovat Dani Carvajal, Kiko Casilla, Nacho, Lucas Vázquez ja Rubén Yáñez.


title: Real Madrid CF

text: Real Madridin juniorijaoston kautta on runsaassa 50 vuodessa noussut yli 150 pelaajaa seuran edustusjoukkueeseen, joista (vuoden 2006 MM-kilpailuihin mennessä) 44 on pelannut myös Espanjan maajoukkueessa. Vuosien 2002–2007 aikana yhteensä 30 Real Madridin kasvattia siirtyi muihin Espanjan pääsarjajoukkueisiin.


title: Real Madrid CF

text: Eniten otteluita Espanjan pääsarjassa


title: Real Madrid CF

text: Eniten maaleja Espanjan pääsarjassa


title: Real Madrid CF

text: Maaliskuussa 2008 seuran verkkosivustolla Realmadrid.comissa järjestettiin äänestys, jossa kannattajat ympäri maailmaa saivat valita mielestään seuran parhaat pelaajat eri aikakausilta. Äänestykseen otti osaa 50 323 henkilöä, jotka jättivät yhteensä 1 006 965 ääntä. 20 eniten ääniä keränneen pelaajan luettelo julkaistiin myöhemmin sivustolla. Parhaaksi valittiin argentiinalainen Alfredo Di Stéfano, joka kukisti niukasti ranskalaisen Zinédine Zidanen. Tuolloisista aktiivipelaajista 20 joukkoon pääsivät espanjalaiset Raúl ja Iker Casillas.


title: Real Madrid CF

text: Real Madridilla on jalkapallossa 10 juniorijoukkuetta. Ne ovat vanhimmasta nuorimpaan: Juvenil A, Juvenil B, Juvenil C, Cadete A, Cadete B, Infantil A, Infantil B, Alevín A, Alevín B ja Benjamín A. Lisäksi seuralla on edustusjoukkueen lisäksi kaksi aikuisten sarjoissa pelaavaa reservijoukkuetta, Real Madrid Castilla ja Real Madrid C.


title: Real Madrid CF

text: Real Madrid Castilla on seuran B-joukkue, joka pelaa Espanjan toisella sarjatasolla Segunda Divisiónissa. Joukkueen juuret ovat vuonna 1930 perustetussa seurassa nimeltä Agrupación Deportiva Plus Ultra, jonka kanssa Real Madridin puheenjohtaja Santiago Bernabéu aloitti yhteistyön 1940- ja 1950-lukujen vaihteessa. Se on myöhemmin tunnettu myös nimillä Castilla Club de Fútbol ja Real Madrid B, ja nykyisen nimensä se otti käyttöön kesällä 2005.


title: Real Madrid CF

text: Castillan historia on reservijoukkueeksi varsin menestyksekäs, sillä se on pelannut yli 30 kautta Espanjan toiseksi korkeimmalla sarjatasolla Segunda Divisiónissa ja sijoittunut sarjan ensimmäiseksi kaudella 1983–1984. Espanjan cupin puolivälieriin Castilla on yltänyt viidesti ja kaudella 1979–1980 se pääsi jopa loppuotteluun, jossa vastassa oli Real Madridin edustusjoukkue, ja sitä kautta seuraavan kauden Cup-voittajien cupiin. Edellisen kerran joukkue pelasi Segunda Divisiónissa kausilla 2005–2007. Kaudeksi 2012–2013 se nousi Segunda Divisióniin.


title: Real Madrid CF

text: Real Madrid C pelaa Espanjan kolmannella sarjatasolla Segunda División B:ssä, lohkossa 1. Se oli alun perin seuran amatöörijoukkue ja tunnettiin nimellä Real Madrid Aficionados. Nykyisellä nimellään joukkue on tunnettu vuodesta 1990. 1960- ja 1970-luvuilla joukkue voitti yhteensä kahdeksan kertaa (1960, 1962–1967, 1970) Espanjan amatöörimestaruuden (Campeonato de España de Aficionados). Viimeisimmän voiton ansiosta joukkue pääsi kauden 1970–1971 Espanjan cupiin.


title: Real Madrid CF

text: Tercera Divisiónissa joukkue debytoi kaudella 1981–1982 ja se on pelannut sarjassa siitä lähtien lukuun ottamatta neljää kautta vuosina 1993–1997, jolloin se pelasi pykälää korkeammalla Segunda División B:ssä. Kauden 1996–1997 jälkeen joukkue pudotettiin automaattisesti takaisin Terceraan, kun B-joukkue putosi Segundasta Segunda B:hen, sillä sääntöjen mukaan kaksi saman seuran joukkuetta ei voi pelata samalla sarjatasolla. Joukkue on voittanut lohkonsa Tercerassa viidesti. Kaudeksi 2012–2013 se nousi Segunda División B:hen.


title: Real Madrid CF

text: Real Madrid on pelannut 1940-luvun lopusta lähtien Paseo de la Castellanan varrella Madridissa sijaitsevalla Estadio Santiago Bernabéulla. 14. joulukuuta 1947 käyttöön otetulle stadionille mahtuu nykyään 80 354 katsojaa. Stadionin alkuperäinen nimi oli samalla alueella sijainneen vanhan stadionin mukaan Nuevo Estadio Chamartín, mutta se nimettiin uudelleen 4. tammikuuta 1955 seuran pitkäaikaisen puheenjohtajan Santiago Bernabéun kunniaksi. Runsas remontoiminen on pitänyt stadionin Espanjan nykyaikaisimpiin kuuluvana.


title: Real Madrid CF

text: Vuodesta 2005 Real Madrid on harjoitellut Valdebebasin puistossa lähellä Barajasin lentoasemaa sijaitsevassa uudessa harjoituskeskuksessaan Ciudad Real Madridissa. Ennen tätä seuran harjoituskeskuksena toimi kotistadionin tavoin Paseo de la Castellanan varrella sijainnut Ciudad Deportiva. Santiago Bernabéun kaudella rakennettu vanha harjoituskeskus myytiin vuonna 2003 ja alueelle on rakenteilla Cuatro Torresin yrityspuisto.


title: Real Madrid CF

text: Ensimmäisinä vuosinaan Real Madrid pelasi useilla pienemmillä kentillä, mutta sen ensimmäinen varsinainen stadion oli Campo de O’Donnell, joka sijaitsi Calle de Narváezin, Calle de O’Donnellin, Calle del Duque de Seston ja Calle de Fernán Gonzálezin välisellä alueella, lähellä Retiron puistoa. Seura siirtyi kentälle vuonna 1912. Seura tasoitti kentän ja rakensi sen reunalle 200-paikkaisen katsomon ja ympärille aidan. 13 000 pesetan rakennuskustannukset rahoitettiin seuran jäsenten lahjoituksilla. Virallisia avajaisia vietettiin 31. lokakuuta 1912 ottelulla Irún Sporting Clubia vastaan.


title: Real Madrid CF

text: Vuonna 1923 Madrid joutui jättämään O’Donnellin, kun yleisökapasiteetti alkoi käydä pieneksi ja omistaja halusi kehittää maata. Väliaikaisratkaisuna seura siirtyi Ciudad Linealin pyöräilystadionille ("Velódromo de la Ciudad Lineal"), jonka keskellä ollut nurmikenttä sopi jalkapallon pelaamiseen. Alueen omisti Arturo Sorian perikunta, joka vuokrasi sen seuralle. Stadionilla oli tilaa 8 000 katsojalle.


title: Real Madrid CF

text: 17. toukokuuta 1924 avattiin Estadio Chamartín ottelulla FA Cupin hallitsevaa mestaria, englantilaista Newcastle Unitedia vastaan. Stadion oli arkkitehti José María Castellin suunnittelema ja sillä oli alun perin 15 000 katsojapaikkaa. Se sijaitsi kaupungin laitamilla, Paseo de la Castellanan varrella. Stadion tuhoutui sisällissodassa lähes täysin, kun kenttää käytettiin vankileirinä ja rakenteita polttopuuna. Nykyinen stadion Santiago Bernabéu rakennettiin osin Chamartínin vanhan stadionin päälle. Ennen uuden stadionin valmistumista Real Madrid pelasi jonkin aikaa evakossa Atlético de Madridin silloisella stadionilla Metropolitanolla.


title: Real Madrid CF

text: Real Madrid tunnetaan kokovalkoisesta kotipeliasustaan, josta juontavat juurensa myös seuran lempinimet "Los Blancos" () ja "Los Merengues" ().. Seuran aivan ensimmäinen peliasu koostui valkoisista paidasta ja housuista ja mustista sukista. Mallia otettiin perinteikkään englantilaisseuran Corinthianin peliasusta. Ennen vakiintumista kokovalkoiseen peliasuun vuonna 1955 sukkien väri vaihteli sinisestä mustaan ja yhdessä vaiheessa myös housut olivat mustat. Vierasasujen väri on vaihdellut violetista, mustaan ja siniseen.


title: Real Madrid CF

text: Suuret urheiluvaatevalmistajat tulivat mukaan seurajalkapalloiluun 1980-luvulla ja heti vuosikymmenen alussa Real Madrid teki Adidaksen kanssa sopimuksen peliasujen valmistamisesta. Samalla asuun lisättiin yrityksen tunnettu kolmiraita. 1980-luvun lopulla ja 1990-luvulla valmistajina toimivat myös Hummel ja Kelme, mutta vuonna 1998 seura palasi takaisin Adidaksen asuihin. Kaudella 1982–1983 italialaisesta kodinkonevalmistajasta Zanussista tuli ensimmäinen yritys, jolle myytiin mainostilaa Real Madridin pelipaidasta. Kaudella 2001–2002 seura pelasi syyspuoliskon Realmadrid.com-verkkosivustoaan mainostavissa paidoissa ja kevätpuoliskon paita oli täysin mainokseton seuran 100-vuotisjuhlien kunniaksi.


title: Real Madrid CF

text: Real Madridin toinen peliasu on nykyään väriltään tummansininen. Kaudella 2006–2007 pelipaitojen edustaa koristi seuran, valmistajan ja sponsorin tunnuksien lisäksi erityinen Best Club XX Century -tunnus. Tunnus oli kansainvälisen jalkapalloliiton kunnianosoitus seuralle sen pitkästä ja menestyksekkäästä historiasta, ja Real Madrid on ainoa seura maailmassa, joka on saanut käyttää tunnusta.


title: Real Madrid CF

text: Seuran ensimmäinen tunnus koostui tyylitellyistä valkoisista nimikirjaimista M, F ja C pyöreällä sinisellä taustalla. 1900-luvun ensimmäisinä vuosina pelipaidoissa käytettiin virallisissa otteluissa sääntöjen mukaan kuitenkin Madridin kaupungin vaakunaa seuran tunnuksen sijaan. Ensimmäinen muutos tunnukseen tuli vuonna 1908, jolloin väritys muuttui päinvastaiseksi ja kirjaimet aseteltiin ympyrän muotoon. Nykyinen tunnus perustuu tähän samaan malliin.


title: Real Madrid CF

text: Vuonna 1920 seura sai kuningas Alfonso XIII:ltä tittelin Real () ja tunnuksen huipulle lisättiin tämän merkiksi kruunu. Kruunu jouduttiin kuitenkin poistamaan jo vuonna 1931, kun kaikki kuninkaalliset symbolit kiellettiin Espanjan toisen tasavallan julistamisen myötä. Samassa yhteydessä tunnuksen pääväri muuttui keltaiseksi ja siihen lisättiin Kastiliaa kuvaava violetti poikkiraita.


title: Real Madrid CF

text: Kruunu palasi tunnukseen sisällissodan ja Francisco Francon valtaannousun jälkeen vuonna 1941. Sittemmin kruunua on pienennetty, poikkiraita vaihtunut siniseksi ja nimikirjainten asettelua korjattu, mutta muutoin tunnus on pysynyt muuttumattomana.


title: Real Madrid CF

text: Real Madridin alkuperäinen hymni on vuodelta 1952 ja nimeltään ”¡Hala Madrid!”. Sen sävelsivät ja sanoittivat Mercedes Amor Fariña, Marino García González ja Antonio Villena Sánchez, ja esittää José de Aguilar. Tarinan mukaan hymni sai alkunsa Madridin ja Aranjuezin välisellä junamatkalla ja sen ensimmäiset säkeet kirjattiin La Rana Verde -nimisen () ravintolan serviettiin. Vuoden 2002 satavuotisjuhlallisuuksien kunniaksi tehtiin myös uusi hymni, jonka sävelsi ja sanoitti popyhtye Mecanosta tunnettu José María Cano ja esittää tenori Plácido Domingo. Uusi hymni ei korvaa vanhaa, vaan molemmat soivat usein Santiago Bernabéulla Real Madridin kotiotteluissa.


title: Real Madrid CF

text: Levy-yhtiö Dro julkaisi vuonna 2001 kokoelma-albumin "¡Vamos campeones!", joka sisältää alkuperäisen hymnin lisäksi useita muita katsomosta tuttuja kannatuslauluja. Vuonna 2005 flamencolaulaja José Mercé levytti oman persoonallisen versionsa alkuperäisestä hymnistä "Real Madrid – intohimo" -elokuvaa varten.


title: Real Madrid CF

text: Vuoden 2014 Mestarien liigan voiton jälkeen Real Madrid teki uuden version kannatushymnistään yhdessä RedOnen kanssa. Uuden version tarkoituksena oli juhlistaa La Décimaa eli kymmenettä Euroopan cupin voittoa.


title: Real Madrid CF

text: Real Madrid on yksi harvoista suurista jalkapalloseuroista, jota hallitaan kuin tavallista yhdistystä. Espanjan pääsarjassa vastaavalla tavalla toimivia seuroja ovat vain Athletic, Barcelona ja Osasuna, muiden muututtua 1990-luvun alussa niin sanotuiksi urheiluosakeyhtiöiksi (). Jäseniä () seuralla on yhteensä noin 90 000, ja he valitsevat puheenjohtajan neljän vuoden välein pidettävässä vaalissa. Lisäksi jäsenistä valitut valtuutetut pääsevät vaikuttamaan seuran toimintaan vuosittaisessa yleiskokouksessa.


title: Real Madrid CF

text: Real Madridilla on ollut historiansa aikana yhteensä 18 puheenjohtajaa. Heistä ensimmäiseksi lasketaan usein Julián Palacios, joka johti seuraa ennen sen virallista perustamista vuonna 1902. Pitkäaikaisin ja menestynein puheenjohtajista on Santiago Bernabéu, joka toimi tehtävässä yhteensä 35 vuotta (1943–1978). Adolfo Meléndez (1908–1916, 1939–1940) ja Florentino Pérez (2000–2006, 2009–) ovat toimineet tehtävässä kahteen eri otteeseen. Nykyinen puheenjohtaja Pérez palasi tehtävään kolmen vuoden tauon jälkeen kesäkuussa 2009 ilman vastaehdokkaita. 2. kesäkuuta 2013 ilmoitettiin Pérezin jääneen jälleen ilman vastaehdokkaita ja niin hän aloitti kolmannen kautensa seuran puheenjohtajana. 19. kesäkuuta 2017 hän aloitti jo neljännen toimikautensa seuran puheenjohtajana.


title: Real Madrid CF

text: Valmennusryhmä kaudella 2018–2019:


title: Real Madrid CF

text: Real Madridin menestynein valmentaja on edustusjoukkuetta vuosina 1960–1974 valmentanut Miguel Muñoz, joka aiemmin teki myös mittavan pelaajauran seurassa. Hänen johdollaan seura voitti muun muassa yhdeksän Espanjan pääsarjamestaruutta ja kaksi Euroopan cupia.


title: Real Madrid CF

text: Ramón Mendozan (1985–1995) ja Lorenzo Sanzin (1995–2000) puheenjohtajakausilla Real Madrid oli pahasti velkaantunut, mutta talous kääntyi nousuun Florentino Pérezin (2000–2006) kaudella. Kuuden vuoden aikana liikevaihto kasvoi 250 prosentilla: Vuonna 2006 liikevaihto oli 292 miljoonaa euroa, kun se kuutta vuotta aikaisemmin oli 118 miljoonaa euroa. Yhtenä vaikuttavana tekijänä tähän oli Pérezin politiikka hankkia seuraan joka vuosi vähintään yksi kallis tähtipelaaja. Pérez hyödynsi seuran jo olemassa olleen sekä pelaajien mukanaan tuoman markkinointipotentiaalin muun muassa Pohjois-Amerikassa ja Aasiassa järjestettyjen mainos- ja harjoituskiertueiden avulla. Esimerkiksi sen neljän kauden aikana, jonka David Beckham pelasi Real Madridissa, keräsi seura pelkästään mainossopimuksista ja kannattajatuotemyynnistä tuloja 440 miljoonaa euroa. Asiantuntijapalveluyritys Deloitten vuosittaisessa liikevaihtoon perustuvassa Football Money Leaguessa Real Madrid otti Manchester Unitedilta kärkipaikan kaudella 2004–2005.


title: Real Madrid CF

text: Tärkein yksittäinen syy seuran talouskasvulle oli kuitenkin Madridin keskustassa sijainneen harjoituskeskuksen alueen myyminen vuonna 2001 neljälle yksityiselle yritykselle (Repsol, Mutua Madrileña, Sacyr Vallehermoso ja OHL). Seura sai kaupassa noin 480 miljoonaa euroa, jolla se kuittaisi 285 miljoonan euron velkansa ja rakensi uuden harjoituskeskuksen Madridin laitamille. Suuri kauppahinta herätti myös kritiikkiä ja epäilyksiä mahdollisesta julkisen sektorin laittomasta vetoavusta, mutta Euroopan komission tekemässä selvityksessä viitteitä väärinkäytöksistä ei löytynyt.


title: Real Madrid CF

text: Suuri tulonlähde on myös televisiointioikeudet. Marraskuussa 2006 Real Madrid teki tuotantoyhtiö Mediapron kanssa seitsenvuotisen sopimuksen televisiointioikeuksista, jolla seura ansaitsee 160 miljoonaa euroa kaudessa ja yhteensä yli 1,1 miljardia euroa.


title: Real Madrid CF

text: Real Madridin kannattajia kutsutaan nimellä "madridistas". Seuran virallinen maailmanlaajuinen kannattajakerho on nimeltään Carnet Madridista. Kerhon jäsenetuihin kuuluu muun muassa neljästi vuodessa ilmestyvä "Hala Madrid" -jäsenlehti. Kerho perustettiin syyskuussa 2001 ja kesällä 2007 seuran edustusjoukkueen uusi päävalmentaja Bernd Schuster sai jäsenkortin numero 473 546. Se on seuran omien sanojen mukaan jäsenmäärässä mitattuna maailman suurin urheiluseuran kannattajakerho.


title: Real Madrid CF

text: Seuralla on myös yli 1 800 virallista paikallista kannattajayhdistystä () ympäri maailman, Espanjan lisäksi yli 30 muussa maassa. Suomen kannattajayhdistys Peña Madridista de Finlandia ry rekisteröitiin Helsingissä 28. syyskuuta 2006. Lisäksi seuralla on muutamia poliittisistakin mielipiteistään tunnettuja niin sanottuja äärikannattajaliikkeitä (), joista tunnetuimmat ja näkyvimmät ovat Ultras Sur ja Orgullo Vikingo.


title: Real Madrid CF

text: Urheilumarkkinointiyhtiö Sportfiven vuonna 2007 Euroopan viidessä suurimmassa jalkapallomaassa Espanjassa, Italiassa, Englannissa, Ranskassa ja Saksassa tekemän kyselyn mukaan Real Madrid on 20 miljoonalla kannattajallaan maanosan suosituin jalkapalloseura. Toiseksi sijoittui Barcelona (19 miljoonaa) ja kolmanneksi Juventus (12 miljoonaa).


title: Real Madrid CF

text: Real Madridin televisiokanava Real Madrid TV lähettää satelliitin välityksellä espanjan- ja englanninkielistä ohjelmaa 24 tuntia vuorokaudessa. Uutisten ja historiakatsausten ohella kanava on muun muassa lähettänyt suorana jalkapallon reservijoukkueen Castillan otteluita sekä koripallon edustusjoukkueen otteluita ULEB Cupissa.


title: Real Madrid CF

text: Seuran verkkosivuston Realmadrid.comin verkkotunnus rekisteröitiin ensimmäisen kerran syyskuussa 1998. Alexa Internet -palvelun mukaan sivusto on 8 080. liikennöidyn sivusto maailmassa. Sivusto on saatavilla englanniksi, espanjaksi ja japaniksi.


title: Real Madrid CF

text: Kesäkuussa 2007 Real Madrid avasi virallisen kanavansa Internetin suositussa YouTube-videopalvelussa. Syyskuussa 2008 aloitti toimintansa seuran radiokanava Real Madrid Radio. Kanava kuuluu Madridissa FM-taajuudella 94,2, ja muualla maailmassa sitä voi kunnella Internetissä seuran verkkosivuston kautta.


title: Real Madrid CF

text: "Real Madrid – intohimo" ("Real, la película") on dokumentaarinen ja osin fiktiivinen elokuva Real Madridista, sen historiasta ja sen kannattajista. Se koostuu viidestä eri puolilla maailmaa kuvatusta lyhytelokuvasta, joiden lomassa nähdään leikkeitä Real Madridin otteluista sekä seurataan pelaajien ja valmennushenkilökunnan valmistautumista Barcelonaa vastaan pelattavaan klassikko-otteluun (). Elokuvan ohjasi Borja Manso ja sen ensi-ilta oli 25. elokuuta 2005 seuran kotistadionilla Santiago Bernabéulla.


title: Real Madrid CF

text: Real Madrid pelaajineen on vahvasti edustettuna myös elokuvissa "Zidane, un portrait du 21e siècle" (2006) ja "" (2007).


title: Real Madrid CF

text: Real Madridin pahin kilpakumppani kotimaassa on FC Barcelona, jonka kanssa välit ovat olleet aika-ajoin todella huonot. Real Madrid ja Barcelona ovat Espanjan kaksi suurinta ja menestyneintä seuraa, ja taistelevat usein sarjamestaruudesta keskenään. Seurojen kohtaaminen kahdesti kaudessa niin sanotussa "El Clásicossa" () saa laajasti huomiota ympäri maailmaa. Seurojen välinen kitka juontaa juurensa pois pelikentiltäkin, Espanjan historiaan ja politiikkaan. Seurat on alusta alkaen nähty kilpailevien Kastilian ja Katalonian alueiden sekä Madridin ja Barcelonan kaupunkien edustajina. Myös kenraali Francisco Franco ja Espanjan aluepolitiikka tulevat aina esiin, kun seurojen välisestä kitkasta puhutaan. Franco pyrki hyötymään Real Madridin kansainvälisestä menestyksestä ja samalla hänen hallintonsa yritti avoimesti tukahduttaa kaikki alueelliset identiteetit ja muun muassa kielsi katalaanin kielen julkisen käytön.


title: Real Madrid CF

text: Historiankirjoihin on jäänyt erityisesti vuoden 1943 Espanjan cupin välierä Real Madridin ja Barcelonan välillä. Barcelona voitti ensimmäisen osaottelun kotikentällään maalein 3–0, ja jo tuolloin ilmapiiri yleisössä oli ollut vihamielinen. Madridilaislehdistö lietsoi kostomentaliteettia koko Madridissa pelattavaa toista osaottelua edeltävän viikon ja asetelmia väritti entisestään valtion turvallisuuspäällikön José Finat y Escrivá de Romanín vierailu Barcelonan pukukopissa ennen ottelua. Turvallisuuspäällikön kerrotaan ilmoittaneen, että ”Barcelona pelaa vain hallinnon anteliaisuuden vuoksi” uhaten näin epäsuorasti pelaajien turvallisuutta. Barcelona kärsi ottelussa 11–1-murskatappion ja Real Madrid eteni loppuotteluun. Myöhemmin seurat kiistelivät Alfredo Di Stéfanon pelaajaoikeuksista, jotka lopulta päätyivät Real Madridille vuonna 1953. Vuonna 2000 vastaavanlaista huomiota herätti Luís Figon siirtyminen Real Madridiin viiden Barcelonassa pelatun kauden jälkeen. Figon palatessa Camp Noulle uuden joukkueensa kanssa tervehti kotiyleisö entistä suosikkiaan muun muassa heittämällä kentälle sian pään tämän ollessa antamassa kulmapotkua.


title: Real Madrid CF

text: Real Madridin paikallisvastustaja on Atlético de Madrid, jota vastaan pelatut ottelut ovat aina kuumia ja tapahtumarikkaita. Seurojen yhteinen historia ulottuu vuoteen 1904, jolloin joukko Real Madridin toimintaan pettyneitä pelaajia siirtyi Atléticoon. Alkuaikoina kilpailua lietsoi myös Atléticon tausta työväenluokan seurana, kun taas Real Madridin kannattajat olivat keskiluokasta. Nykyään nämä rajat ovat tosin paljolti himmenneet.


title: Real Madrid CF

text: Laajempaa kansainvälistä huomiota seurojen välinen kilpailu sai ensimmäistä kertaa kauden 1958–1959 Euroopan cupissa, jonka välierissä seurat kohtasivat. Tilanne oli kahden ottelun jälkeen tasan 2–2, joten ratkaisu venyi kolmanteen osaotteluun. Real Madrid voitti ratkaisevan ottelun 2–1, ja eteni loppuotteluun ja lopulta neljänteen peräkkäiseen cup-voittoonsa.


title: Real Madrid CF

text: Real Madridissa seuraikonin asemassa oleva edustusjoukkueen entinen pelaaja ja kapteeni Raúl edusti juniorina myös Atléticoa.


title: Real Madrid CF

text: Fundación Real Madrid on Real Madridin vuonna 1997 perustettu säätiö, joka toimii seuran jäseniltä, lahjoituksista ja sponsoreilta saatavin varoin. Säätiön tavoite on edistää urheilun sosiaalisia, eettisiä ja kulttuurisia arvoja. Tärkeintä ja näkyvintä osaa säätiön toiminnasta edustavat jalka- ja koripallokoulut, joita järjestetään Espanjan lisäksi Ibero-Amerikan alueella. Espanjassa säätiö järjestää lisäksi yhteiskuntaan sopeuttavia urheilukouluja pakolaisille ja vangeille sekä toimintaa vanhuksille ja lastensairaaloiden potilaille. Foro Luis de Carlos -nimen alla säätiö järjestää ajankohtaisia urheiluaiheisia keskustelu- ja koulutustilaisuuksia.


title: Real Madrid CF

text: Kesällä 2006 Real Madrid perusti yhdessä Madridin eurooppalaisen yliopiston (Universidad Europea de Madrid, UEM) kanssa niin sanotun urheiluyliopiston. Escuela de Estudios Universitarios Real Madrid – Universidad Europea de Madrid -nimellä toimiva koulu tarjoaa jatko-opintoja muun muassa urheilulääketieteessä, journalismissa, markkinoinnissa, fysioterapiassa ja urheilumanageroinnissa. Koulun johtajana toimii seuran entinen pelaaja, valmentaja ja urheilutoimenjohtaja Jorge Valdano. Ensimmäiset noin 40 opiskelijaa saivat diplominsa kesällä 2007.


title: Real Madrid CF

text: Vuonna 2007 seura lahjoitti lipputulojaan Perun maanjäristyksen ja Meksikon Tabascon tulvien uhreille.


title: Real Madrid CF

text: Trofeo Santiago Bernabéu on vuodesta 1979 lähtien pelattu kutsuturnaus, jonka Real Madrid järjestää edesmenneen puheenjohtajansa Santiago Bernabéun kunniaksi. Real Madrid on voittanut turnauksen 21 kertaa, ja muita voittajia ovat Bayern München (kolmesti), HSV, Dynamo Kiova, Milan (kahdesti), Ajax, Internazionale (kahdesti) ja Universidad.


title: Real Madrid CF

text: Real Madridin koripallojaosto perustettiin vuonna 1931, ja sen edustusjoukkue pelaa Espanjan ACB-liigassa. Seura on muun muassa 30 Espanjan- ja kahdeksalla Euroopan-mestaruudellaan Euroopan menestynein.


title: Real Madrid CF

text: Real Madridin veteraanijoukkue osallistuu vuonna 2008 perustettuun kaukalojalkapallon (fútbol indoor) Espanjan liigaan, jossa se on sijoittunut kahdesti toiseksi. Vuonna 2009 Real Madrid voitti lajin Espanjan cupin. Joukkueen kapteenina toimii seuran jalkapallon edustusjoukkueen monivuotinen maalivahti Paco Buyo.


title: Real Madrid CF

text: Jalka- ja koripallon lisäksi Real Madridilla on ollut toimintaa lukuisissa muissa lajeissa, jotka ovat kukin kuitenkin yksi kerrallaan hiipuneet. Näihin kuuluvat baseball, käsipallo, lentopallo, melonta, nyrkkeily, paini, pelota, pöytätennis, rugby, šakki, tennis, uinti, voimistelu ja yleisurheilu.


title: Real Madrid CF

text: Lajeista parhaiten seura on menestynyt lentopallossa. Lentopallojaosto perustettiin vuonna 1952, ja kaksi vuotta myöhemmin seura voitti ensimmäisen 12:sta cup-mestaruudestaan. Suurin menestys ajoittui 1970-luvulle, jolloin seura voitti cup-mestaruuksien lisäksi seitsemän sarjamestaruutta. Kauden 1982–1983 jälkeen jaosto kuitenkin lakkautettiin. Baseballissa Real Madrid voitti Espanjan-mestaruuden kahdeksan kertaa vuosien 1944–1963 aikana ja rugbyssä kertaalleen vuonna 1934.


title: Real Madrid CF

text: Tennispelaaja Manolo Santana voitti miesten kaksinpelin Wimbledonissa vuonna 1966 edustaessaan Real Madridia. Hän voitti kaksinpelin myös Meksikon kesäolympialaisissa vuonna 1968, jolloin tennis oli näytöslajina.


title: Real Madrid CF

text: Real Madridin entisten lajien urheilijoista olympialaisissa ovat kilpailleet myös muun muassa kiekonheittäjä Miguel de la Quadra-Salcedo (Rooma 1960), painonnostaja José Luis Izquierdo (Rooma 1960), voimistelijat Hermenegildo Martínez Sabido (Rooma 1960) ja María Luisa Fernández Miranda (Rooma 1960), painijat José Panizo (Rooma 1960 ja Tokio 1964), Francisco Delgado (Rooma 1960) ja Ángel López Rojo (Rooma 1960) sekä 1 500 metrin juoksija José Luis González (Moskova 1980, Los Angeles 1984 ja Barcelona 1992).


title: Real Madrid CF

text: Syyskuussa 2006 Real Madridin varapuheenjohtaja Juan Mendoza kertoi seuran olevan kiinnostunut rugbytoimintansa elvyttämisestä, mikä tapahtuisi jo olemassa olevan paikallisseuran CRC Madridin kautta. Seura on kotoisin Madridin naapurikunnasta Pozuelo de Alarcónista, ja sen edustusjoukkue pelaa Espanjan korkeimmalla sarjatasolla División de Honorissa. Samassa yhteydessä Mendoza mainitsi myös naisjalkapallo- ja futsaljaoston olevan seuran suunnitelmissa.


title: Real Madrid CF

text: Puheenjohtaja Ramón Calderón puolestaan kertoi lokakuussa 2006 seuran suunnitelmista sponsoroida Formula 1 -autoa kauden 2007 Espanjan Grand Prix’ssä ja mahdollisesti toisessakin osakilpailussa. Auto oli tarkoitus maalata seuran värein ja tunnuksin, mutta suunnitelma ei lopulta toteutunut.


title: Valosähköinen ilmiö

text: Valosähköisessä ilmiössä fotoni absorboituu atomiin irrottaen tästä elektronin. Ilmiössä fotoni katoaa ja sen koko energia siirtyy elektronille. Irronnutta elektronia kutsutaan fotoelektroniksi. Ilmiö havaitaan useimmin metalleilla.


title: Valosähköinen ilmiö

text: Valosähköisen ilmiön havaitsi ensimmäisen kerran Heinrich Hertz vuonna 1887. Hän huomasi, että kipinä hyppää kahden sähköisesti varatun levyn välillä helpommin, kun toiseen levyyn säteilyttää valoa.


title: Valosähköinen ilmiö

text: Kokeellisesti valosähköilmiöstä todettiin seuraavat seikat:


title: Valosähköinen ilmiö

text: Näiden koetulosten selittäminen osoittautui ongelmaksi. Klassisen teorian mukaan minkä tahansa taajuisen säteilyn olisi pitänyt irrottaa elektroneja, kunhan vain säteilyn intensiteetti on tarpeeksi suuri. Ei myöskään voitu selittää, miksi elektronien liike-energia riippuu säteilyn taajuudesta, mutta ei sen intensiteetistä.


title: Valosähköinen ilmiö

text: Asia voitiin selittää vasta kvanttiteorian avulla, ja ilmiö onkin tärkeä osoitus valon hiukkasluonteesta ja aalto-hiukkasdualismista. Tämän osoitti Albert Einstein vuonna 1905. Einstein sovelsi selityksessään Max Planckin kehittämää kvanttiteoriaa. Planck oli todennut, että lämpösäteily lähtee määräsuuruisina kvantteina ja että tällaisen kvantin energia on suoraan verrannollinen säteilyn taajuuteen, mutta Einstein osoitti, että tämä säteilyn kvanttiluonne säilyy sen lähtemisen jälkeenkin ja että se myös absorboituu samansuuruisina kvantteina. Valosähköisessä ilmiössä energia välittyy yhden kvantin, fotonin kokoisina annoksina yksittäiselle elektronille. Elektroni ei siis voi kerätä irtoamiseen tarvitsemaansa energiaa useilta fotoneilta, vaan sen on saatava se yhtenä pakettina. Voidaan ajatella, että fotonit antavat elektroneille tietynsuuruisia iskuja: jos elektroni ei irtoa yhdellä iskulla, se ei irtoa lainkaan, vaikka sitä kuinka pommitettaisiin.


title: Valosähköinen ilmiö

text: Einsteinin matemaattinen muotoilu ilmiölle on vuodelta 1905, jolloin hän julkaisussaan "Uber einen die Erzeugung und Verwandlung des Lichtes betreffenden heuristischen Gesichtspunkt" esitti, että sähkömagneettista säteilyä voisi kuvata tietynsuuruisina energiapaketteina, kvantteina (nyk. fotoni). Valokvanttien idea oli ristiriidassa James Maxwellin sähkömagneettista säteilyä kuvaavien yhtälöiden kanssa, ja sen kanssa että energia oletettiin jatkuvasti jakautuneeksi. Vielä sen jälkeen kun kokeet näyttivät Einsteinin teoriat tarkoiksi, ajatusta fotoneista ei yleisesti hyväksytty. Einsteinin kaava ennusti irrotettujen elektronien energian kasvavan lineaarisesti säteilyn taajuuden funktiona. Robert Millikan näytti tämän todeksi 1915.


title: Valosähköinen ilmiö

text: Vuonna 1921 Einstein sai valosähköisen ilmiön selityksestä Nobelin fysiikanpalkinnon.


title: Valosähköinen ilmiö

text: Fotonin energia formula_1 voidaan laskea sen taajuuden formula_2 tai vaihtoehtoisesti aallonpituuden formula_3 avulla yhtälöllä


title: Valosähköinen ilmiö

text: missä formula_5 on Planckin vakio ja formula_6 on valon nopeus tyhjiössä.


title: Valosähköinen ilmiö

text: Säteilykvantin eli fotonin energian täytyy olla tarpeeksi suuri, että se voisi irrottaa atomista elektronin. Tällöin energiaa tarvitaan vähintään irrotustyön eli elektronin sidosenergian formula_7 verran. Sidosenergia on ominainen kullekin metallille.


title: Valosähköinen ilmiö

text:
Jos fotonin aallonpituus on riittävän lyhyt ja siten sen energia on suurempi kuin elektronin sidosenergia (formula_8), loput fotonin energiasta muuttuu irronneen elektronin liike-energiaksi formula_9. Elektronin liike-energia on siis fotonin energian ja sidosenergian erotus, ja se voidaan ilmaista muodossa
Tässä formula_11 on irronneen elektronin massa ja formula_12 on sen nopeus.
Jos metalliin tulleen fotonin energia formula_1 ja elektronien nopeus tunnetaan, esimerkiksi mittaamalla, voidaan yhtälöstä periaatteessa saada selville metallille ominainen irrotustyö formula_7.


title: Valosähköinen ilmiö

text: Elektronit vuorovaikuttavat voimakkaasti atomien elektroniverhojen kanssa, joten syvemmältä pinnasta lähteneen elektronin saapuessa pinnalle sen liike-energia on saattanut pienentyä törmäysten johdosta. Siksi todellisuudessa havaitaan elektronien nopeusjakauma, jonka maksimiarvoa formula_15 käyttämällä voidaan laskea metallin irrotustyö.


title: Tiedustelusatelliitti

text: Tiedustelusatelliitit ovat satelliitteja, joilla pyritään tarkkailemaan toimintaa toisten valtioiden alueella. (esim. joukkojen sijoituksia ja liikkeitä tai ohjustukikohtien ja teollisuuslaitosten rakentamista.) Tiedustelusatelliitit voivat ottaa tarkkoja valokuvia (eri aallonpituuksilla) tai ne voivat kuunnella tietoliikennettä. Ne voivat valvoa ydinkoekieltoa tai havaita ohjusten laukaisut.


title: Tiedustelusatelliitti

text: Uusimpien tiedustelusatelliittien arvioidaan erottavan 4-10 cm suuruiset kohteet. 1970-luvulla ja vielä osin 1980-luvulla satelliitit ottivat valokuvia, jotka ne sitten pudottivat pienissä säiliöissä laskuvarjolla alas. Nykyisin kuvat voidaan lähettää radioteitse.


title: Tiedustelusatelliitti

text: Maapallon kaarevuuden ansiosta satelliitit voivat kuunnella suunnattuja radiolinkkejä.


title: Tiedustelusatelliitti

text: Ennen tiedustelusatelliitteja vastaava tiedustelu tehtiin ylilennoilla lentokoneilla. Yhdysvallat menetti erään tiedon mukaan 150 vakoilulentokoneiden miehistön jäsentä vuoden 1945 ja satelliittien käyttöönoton välisenä aikana.


title: Tiedustelusatelliitti

text: Tunnetuin ylilento oli CIA:n tiedustelukone U-2:n lento Neuvostoliiton yli 1. toukokuuta 1960. Neuvostoliiton ilmatorjunta ampui alas koneen, jota lensi Gary Powers.


title: Tiedustelusatelliitti

text: Eräs kuvausyritys tehtiin ilmapalloilla. Vuonna 1956 Euroopasta lähetettiin yli 500 kuvaavaa ilmapalloa poikki Neuvostoliiton, joista 19 saapui vastaanottoalueelle ja 16 napattiin kiinni C-119F-koneilla. Venäjän tiedustelusatelliitteihin luetaan alla myös Neuvostoliiton tiedustelusatelliitit.Kiinan kansantasavalta on rakentanut useita tiedustelusatelliitteja 1980-luvulta lähtien


title: Tiedustelusatelliitti

text: Turkki


title: Vienanmeri

text: Vienanmeri (, ’Valkoinen meri’, ) on Pohjoisen jäämeren lahti Venäjän luoteisosassa. Se rajoittuu lännessä Karjalan tasavaltaan, etelän ja idän puolella Arkangelin alueeseen ja pohjoisessa Kuolan niemimaahan (Murmanskin alue) ja Barentsinmereen.


title: Vienanmeri

text:
Vienanmeren ja Barentsinmeren rajaksi on sovittu Kaninin niemimaan kärjen ja Kuolan niemimaan Svjatoi Nos -niemen välinen linja (oheisessa kartassa suunnilleen "Barentsinmeri"-sanan kohdalla). Tämän linjan sisäpuolelle jäävä Vienanmeri kattaa 90 000 neliökilometrin alueen. Sen keskisyvyys on 60 metriä ja syvin kohta 330 metriä.
Vienanmeri jaetaan seuraaviin osiin:


title: Vienanmeri

text:
Vienanmerta reunustaa lännessä Karjalan rannikko (tai Karjalanranta, "Karelski bereg") ja siitä etelään Äänislahden lounaisrannalla Pomorien rannikko (Pomorjenranta, "Pomorski bereg"). Äänis- ja Vienanlahtien välissä on Äänisen niemimaa. Vienanlahden lounaisranta on Kesärannikko ("Letni bereg") ja itäranta puolestaan Talvirannikko ("Zimni bereg"). Kuolan niemimaan itäosassa on Turjan rannikko (tai Turjanranta, "Terski bereg") ja lännempänä Kantalahden pohjoispuolella Kantalahden rannikko ("Kandalakšski bereg").
Varsinaiseen Vienanmereen laskevista joista merkittävimpiä ovat Vienanlahteen laskeva Vienanjoki, Äänislahteen laskevat Äänisjoki, Vienan Kemijoki ja Uikujoki, ja Kantalahteen laskevat Koutajoki ja Nivajoki. Gorloon laskee Ponoi ja Mezeninlahteen Mezen.


title: Vienanmeri

text: Vienanmerestä on kanavayhteys Itämereen Vienanmeren–Itämeren kanavan kautta, ja samoin Volgan vesistöön ja edelleen Kaspianmereen ja Mustaanmereen.


title: Vienanmeri

text: Vienanmeren tärkein satamakaupunki on Arkangeli. Satama samoin kuin koko varsinainen Vienanmeri jäätyy talvella, mutta yhteyksiä pidetään auki jäänmurtajilla. Toinen keskisuuri satama on Vitinon öljysatama Kantalahden piirissä. Lisäksi Venäjä on laajentanut Belomorskin satamaa, jonka kapasiteetiksi on suunniteltu ensivaiheessa yhdeksän miljoonaa rahtitonnia vuodessa. Pääosan rahdista on suunniteltu olevan kivihiiltä. Pienempiä, mutta paikallisesti merkittäviä tärkeitä satamia Vienenmerellä ovat Severodvinsk, Onega, Kantalahti sekä Mezen.


title: Vienanmeri

text: Vienanmerellä sijaitsee Solovetskin luostarisaari, joka on suosittu matkailukohde. Kesäaikaan Vienanmerelle tulevat valkeat maitovalaat. Vienanmeren ympäristö on suomensukuisten kansojen vanhaa asuinaluetta. Lännessä, Karjalan tasavallassa on karjalaisasutusta ja pohjoisessa Kuolan niemimaalla kiltinän- ja turjansaamelaisia. Alueelle on ajansaatossa muuttanut venäläisväestöä, johon ne ovat osittain sekoittuneet. Meren ympäristössä on myös venäjän murretta puhuvan pomoriväestön vanha asuma-alue.


title: Digiscoping

text: Digiscoping on melko uusi tapa ottaa valokuvia digikameralla kaukoputken läpi okulaarisuurennosta käyttäen. Kyseinen metodi on jo ollut lintuharrastajilla käytössä jonkin aikaa ja yleistyy nyt tähtitieteen harrastajien joukossa. Jo halvalla webbikameralla on mahdollista saada komeita ja suhteellisen tarkkoja kuvia koska ilmakehän turbulenssin ja maan pyörimisliikkeen vaikutuksia voidaan korjata käyttäen hyväksi kuvien pinoamista. Siinä kokonaiskuva muodostetaan yhdistämällä useita lyhyitä valotuksia. Kuvan laatua voidaan muutenkin parantaa digitaalisen kuvankäsittelyn avulla.


title: Digiscoping

text: Saatavilla on myös yleiskäyttöisiä sovittimia, joiden avulla kamera voidaan kätevästi kiinnittää kaukoputken okulaariin.


title: Digiscoping

text: Tuoreempi muunnelma digiscopingista on nimeltään "phonescoping", jossa käytetään kamerapuhelinta digikameran sijasta. Etuna on se, että puhelin kulkee yleensä helpommin mukana, sekä mahdollisuus esimerkiksi lähettää välittömästi multimediaviestinä ottamiaan kuvia.


title: Tarja Penttinen

text: Tarja Penttinen (syntynyt 1949) on suomalainen muusikko, pääasiassa pianisti. Hän työskentelee myös Suomen ainoassa musiikkiyliopistossa, Sibelius-Akatemiassa ja työskentelee Sibelius-Akatemissa pianomusiikin lehtorina.


title: Tarja Penttinen

text: Penttinen opiskeli pianonsoittoa Sibelius-Akatemiassa Maija Helasvuon ja suoritti pianodiplomin vuonna 1969. Lisäksi hän on opiskellut Pariisissa Yvonne Lefeburen, Leningradin konservatoriossa 1969–71 Igor Komarovin sekä Indianan musiikkikorkeakoulussa 1972–73 Sidney Fosterin ja György Sebökin johdolla.


title: Tarja Penttinen

text: Penttisen konserttiuraan kuuluu mm. ensikonsertti Jyväskylän kesä -festivaalin vuoden debytanttina vuonna 1970. Lisäksi hän on pitänyt konsertteja Leningradin konservatoriossa sekä Suomen solistiyhdistyksen ja Sibelius-Akatemian konserttisarjoissa, toiminut Helsingin kaupunginorkesterin ja Radion sinfoniaorkesterin solistina. Hän sijoittui vuonna 1966 viidenneksi Maj Lind -pianokilpailussa ja sai myöhemmin kolmannen palkinnon Debussy-kilpailuissa St. Germain en Layessa.


title: Tarja Penttinen

text: Sibelius-Akatemian pianonsoiton tuntiopettajaksi Penttinen nimitettiin vuonna 1973 ja pianomusiikin lehtoriksi vuonna 1985.


title: Erik T. Tawaststjerna

text: Erik Thomas Tawaststjerna (s. 8. kesäkuuta 1951 Helsinki) on suomalainen pianisti ja Sibelius-Akatemian pianomusiikin professori.


title: Erik T. Tawaststjerna

text: Erik T. Tawaststjerna on opiskellut pianonsoittoa yksityisesti Helsingissä Tapani Valstan johdolla sekä Moskovassa Genrijetta Mirvisin johdolla. Lisäksi hän opiskeli Wienin musiikkikorkeakoulussa Dieter Weberin johdolla, New Yorkin yliopistossa Eugene Listin johdolla ja New Yorkin Juilliard Schoolissa Sascha Gorodnitzkin johdolla. Hän suoritti tohtorintutkinnon New Yorkin yliopistossa vuonna 1982 (väitöskirja "Finnish piano music since 1945"). Lisäksi hän on osallistunut Wilhelm Kempffin mestarikursseille.


title: Erik T. Tawaststjerna

text: Tawaststjerna ei kaihda ohjelmistovalinnoissaan haastaviakaan suurteoksia. Toisaalta hän on parhaimmillaan pelkistettyjen miniatyyrien vähäeleisenä tulkkina. Hän on levyttänyt Jean Sibeliuksen koko pianotuotannon BIS-levy-yhtiölle sekä muuta soolo- ja kamarimusiikkia kotimaassa. Tawaststjerna on konsertoinut ympäri Eurooppaa sekä USA:ssa, Meksikossa, Chilessä, Taiwanissa ja Japanissa. Hän on muun muassa esittänyt Ludwig van Beethovenin sellosonaatit Arto Noraksen ja viulusonaatit Seppo Tukiaisen kanssa, esiintynyt tärkeimpien suomalaisten orkesterien solistina ja konsertoinut myös radio- ja TV-lähetyksissä. Hän on myös esiintynyt ja levyttänyt duopianistina vaimonsa, taiwanilaissyntyisen Hui-Ying Liu-Tawaststjernan kanssa.


title: Erik T. Tawaststjerna

text: Tawaststjerna nimitettiin Sibelius-Akatemian piano- ja kamarimusiikin lehtoriksi 1982 ja pianomusiikin professoriksi vuodesta 1986. Hänen johtamansa pianon koulutuslinja nimitettiin yliopistojen taiteellisen toiminnan huippuyksiköksi 2001–2003. Hänen oppilaansa (mm. Janne Mertanen, Henri Sigfridsson, Victor Chestopal, Julia Mustonen, Risto-Matti Marin ja Terhi Dostal) ovat menestyneet lukuisissa kotimaisissa ja kansainvälisissä kilpailuissa. Tawaststjerna on toiminut Suomen solistiyhdistyksen johtokunnan jäsenenä vuodesta 1985 ja puheenjohtajana vuosina 1987–1991, Pianopedagogit ry:n puheenjohtajana vuosina 1990–2004 ja varapuheenjohtajana vuodesta 2004, Espoon kansainvälisen pianoviikon taiteellisena johtajana vuodesta 1991 sekä useiden kansainvälisten pianokilpailujen tuomariston jäsenenä. Hän on pitänyt mestarikursseja useissa konservatorioissa ja Joutsenon taidekesässä.


title: Erik T. Tawaststjerna

text: Erik T. Tawaststjernan isä oli musiikkitieteilijä-pianisti Erik Tawaststjerna, äiti ruotsin kielen lehtori Carmen Tawaststjerna. Hän kuuluu Calamniuksen sivistyssukuun.


title: Roope Ankan elämä ja teot

text: Roope Ankan elämä ja teot () on Don Rosan kirjoittama ja piirtämä sarjakuvatarinoiden sarja Roope Ankan elämän eri vaiheista. Sarja on myöhemmin julkaistu sarjakuvaromaanin muodossa. Alkuperäiset kaksitoista lukua muodostivat 212-sivuisen kokonaisuuden, mutta Rosa on jälkeenpäin lisännyt lukuihin ylimääräisiä ruutuja ja jopa luonut kokonaan uusia lukuja, niin sanottuja ”b-osia”. Nämä ”b-osat” julkaistiin syksyllä 2007 omana kirjanaan "Roope Ankan elämä ja teot 2".


title: Roope Ankan elämä ja teot

text: Kokoelman tarinat muodostavat jatkumon, joka kertoo Roopen elämän keskeisimmistä tapahtumista syntymästä vuonna 1867 vuoteen 1947. Tarinoihin on sisällytetty melkein kaikki Carl Barksin tarinoissa esiintyneet maininnat Roopen elämästä ajalta ennen kuin hän kohtasi Akun sekä Tupun, Hupun ja Lupun tarinassa "Joulu Karhuvuorella". Tämän tapahtuman Rosa on sijoittanut sarjan ilmestymisajankohdan mukaan vuoteen 1947. Viimeinen, kahdestoista episodi sijoittuu tarkkaan ottaen ajallisesti "Joulun Karhuvuorella" viimeisen ja toiseksi viimeisen sivun välille. "Roope Ankan elämä ja teot" tarjoaa myös paljon tietoa muiden Roopeen liittyvien hahmojen taustoista ja alkuperistä.


title: Roope Ankan elämä ja teot

text: Kahta ensimmäistä lukua lukuun ottamatta Roope Ankan elämä ja teot julkaistiin Aku Ankassa vuosien 1992, 1993 ja 1994 aikana. Vuonna 1997 kokonaisuus julkaistiin myös kovakantisena kirjana, joka sisälsi kaikki alkuperäiset luvut lisäruutuineen, niiden kansikuvitukset, sekä tekijän omat kommentit lukujen tekemisestä ja yksityiskohdista. Kirja myytiin nopeasti loppuun niin Suomessa kuin Skandinaviassakin, ja vuosina 2001–2006 siitä otettiin kaikkiaan kolme uusintapainosta. Vuonna 2007 julkaistiin jatko-osan ilmestymisen yhteydessä uusi laitos, joka sisältää jonkin verran uutta lisämateriaalia (kuten eri piirtäjien kansikuvia kirjan tarinoihin ja Aku Ankan sukupuun kokonaisuudessaan) sekä kokonaan uudistetun värityksen. Jo vuoden 2001 toinen painos sisälsi korjauksia ensimmäisen laitoksen typografisiin virheisiin, mutta ei tiettävästi muita muutoksia. Ensijulkaisun yhteydessä 1997 julkaistiin myös sadan kappaleen nahkakantinen erikoispainos.


title: Roope Ankan elämä ja teot

text: Rosa sai vuonna 1995 teoksesta Eisner-palkinnon parhaasta sarjamuotoisesta tarinasta.


title: Roope Ankan elämä ja teot

text: Tuomas Holopainen on tehnyt "Roope Ankan elämään ja tekoihin" perustuvan musiikkialbumin "Music Inspired by the Life and Times of Scrooge", joka julkaistiin huhtikuussa 2014. Don Rosa laati albumin kansikuvan.


title: Roope Ankan elämä ja teot

text:
Klaaninsa viimeinen ("The Last of the Clan McDuck") Julkaisuvuosi - 1991
"D 91308 - 15 sivua - "julkaistu Aku Ankka -lehden numerossa 23/2013"
Fergus Macankka kertoo Roopelle Macankan klaanin historian. Seuraavana päivänä hän täyttää kymmenen vuotta ja ansaitsee ensilanttinsa kengänkiillottajana. Roope alkaa kiillottaa kenkiä kadulla ja myöhemmin myydä turvetta, kunnes on saanut tarpeeksi rahaa matkaan Amerikkaan.


title: Roope Ankan elämä ja teot

text:
Mississippin mestari ("The Master of the Mississippi")
"D 91411 - 28 sivua - julkaistu Aku Ankka -lehden numeroissa 24-26/2013"
Roope saapuu 13-vuotiaana Amerikkaan Mississipille. Hän pestautuu töihin Hiidenkirnu Macankan jokilaivaan. Myöhemmin Roope saa Laivan omakseen. Lopuksi Roope lähtee kohti länttä.
Luvussa Roope kohtaa ensimmäisen kerran Karhukoplan jaPetteri Pelottoman, Pelle Pelottoman isoisän.


title: Roope Ankan elämä ja teot

text:
Julman maan jehu ("The Buckaroo of the Badlands")
"D 92008 - 15 sivua - julkaistu Aku Ankka -lehden numerossa 47/92"
Roope saapuu junalla länteen, mutta putoaa junasta ja ryhtyy cowboyksi. Cowboyna ollessaan hän lähtee hankkimaan takaisin päämieheltänsä Murdo MacKenzieltä varastettua palkintohärkää. Tarinassa Roope tapaa Jesse Jamesin ja Amerikan tulevan presidentin, Theodore Rooseveltin, saa itselleen Hortensia-hevosen, ja kuulee ensimmäistä kertaa neliskulmaisista kananmunista.


title: Roope Ankan elämä ja teot

text:
Kuparikukkulan kuningas ("The Raider of the Copper Hill")
"D 92083 - 15 sivua - julkaistu Aku Ankka -lehden numerossa 2/93"
Murdo MacKenzie joutuu irtisanomaan Roopen, joten hän päättää ryhtyä mainariksi. Hän löytää kuparia aivan Anacondan kuparikaivoksen vierestä ja työskentelee ahkerasti rikastuakseen. Howard Pennonen, Kroisos Pennosen isä, antaa Roopelle, joka on juuri saamaisillaan Anakondan kaivoksen lakiteitse haltuunsa, oppitunnin kaivamisesta. Roope joutuu kuitenkin luopumaan kaivoksesta ennen kuin edes on saanut sen haltuunsa saadakseen rahaa ja voidakseen auttaa taloudellisissa vaikeuksissa olevaa perhettään. Lopuksi Roope suuntaa takaisin kohti kotiaan.